c: text/html

text:
LEKSION 25
Ngatta Anna Kunnasi Mepataddag i Kingdom Hall Ira?
Kagitta na ipasingan na ngagan nga Kingdom Hall, i nebase-biblia nga tuddu nga magigiammu tatun ay nesentro ta Pappatulan na Dios
Sentro na fustu nga paddayarayaw ta komunidad. Ta Kingdom Hall nga maorganisa i pangilaygayya ta mapia nga dumug na Pappatulan. (Mateo 24:14) Nadduruma i kadakal anna disenio na Kingdom Hall, ngem simple ngaming. Ta aru nga Kingdom Hall, ari laman tu tadday nga kongregasion i mangusa tatun. Ta nappasa ira nga dagun nakepataddag kami tu rinivu-rivu nga bagu nga Kingdom Hall (mappromediu tu lima kada aggaw) tapenu egga paddayarayawan na umara-aru nga kongregasion. Kunnasi nga posible yaw?
Mepataddag gukaban ira na donasion. Mepadala i donasion ira ta panga nga ofisina. Mepekkaw nga awan interesna i kuartu ta kongregasion ira nga kawagadda i mappataddag onu mappakappia tu Kingdom Hall.
Ipataddag na boluntario ira nga nadduruma i paddiapaddiadda. Ta aru nga nasion, egga ira naorganisa nga Kingdom Hall Construction Group. Egga ira grupo na construction servant anna boluntario ira nga magali-ali ta nadduruma nga kongregasion ta nasiodda, maski ta mariga ira nga mangyanan nga lugar. Uffunadda i kongregasion nga mamataddag tu Kingdom Hall da. Ta karuan nga lugar, natunno i kualipikadu ira nga Saksi nga mangiyorollu ta kepataddag anna kapakappia na Kingdom Hall ta espesipiko nga rehion. Aru nga boluntario i egga pakannammuda ta pamataddag tu Kingdom Hall. Ngem miembro lagapa na kongregasion nga mangusa tatun i mas aru nga mattrabahu ta kada proyekto. Posible ngaming yaw megafu ta espiritu ni Jehova anna ta interu-kararua nga banna-bannag na totolena.
Ngatta Kingdom Hall i nengagan ta lugar nga paddayarayawammi?
Kunnasi kami makepataddag tu Kingdom Hall ta interu mundo?
Maggigiammu tu Aru Paga
STUDY
Anni Kukukuadda ta Kingdom Hall?
Girawammu i video tapenu mammuammu
SINNI I MAGAGGANGNGUA TU URAY NI JEHOVA TA MADDAGGUN?
Anni Kuan na Saksi ira ni Jehova ta Studyda?
Napanono mu kari ngana nu anni kuammi nu magistudy kami? Siguradu nga magustuammu i kalidad na edukasion ta Biblia nga magigiammum.

robotstxt: allowed

filter: keep


text:
ISO 4217
ISO 4217 ket isu ti alagaden nga inpablaak babaen ti Gunglo ti Sangalubongan para iti Panagalagad, a mangilasin ti panangikeddeng ti kuarta, dagiti kodigo ti pagilian (alpha ken numeriko), ken mangirepensia kadagiti bassit nga unit kadagiti tallo a tabla:
- Tabla A.1 – Agdama a kuarta ken listaan ti kodigo dagiti pundo[1]
- Tabla A.2 – Agdama a kodkodigo dagiti pundo[2]
- Tabla A.3 – Listaan ti kodkodigo para kadagiti naipakasaritaan a denominasion dagiti kuarta ken punpundo [3]
Dagiti tabla, pakasaritaan ken dagiti agdama a pagtutungtungan ket tinartaripato babaen ti SIX Interbank Clearing.[4]
Ti listaan ti kodigo ti ISO 4217 ket inus-usar iti panagbanko ken negosio iti sangalubongan. Kadagiti adu a pagilian dagiti kodigo ti ISO para kadagit kadawyan a kuarta ket pubiko nga adu ti makaammo a dagiti gatad ti panangisukat a naipablaak kadagiti warnakan wenno naipablaak kadagiti banako ket agus-usarda laeng kadagitoy a panangilasin kadagiti nadumaduma a kuarta, imbes a ti naipatarus a nagnagan ti kuarta weeno dagiti saan a nalawag a simbolo ti kuarta. Dagiti kodigo ti ISO 4217 ket inus-usar kadagiti baliete ti eroplano ken dagiti baliete ti internasional a tren tapno maikkat dagiti aniaman a saan a nalawag a maipagggep iti presio.


text:
Hunio 5
Ti Hunio 5 ti maika-156 nga aldaw ti tawen (maika-157 kadagiti bisiesto a tawen) iti kalendario a Gregoriano. Adda pay 209 nga al-aldaw ti nabati aginggana intono maungpot ti tawen.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1883 – John Maynard Keynes, Inggles nga ekonomista (pimmusay 1946
Pimmusay[urnosen | urnosen ti taudan]
- 1899 – Antonio Luna, Filipino a parmasiotiko ken heneral (naipasngay 1866)
- 1991 – Heo Jong-suk, aktibista manipud iti Korea (naipasngay 1908)
- 2004 – Ronald Reagan, Amerikano a politiko ken aktor, maika-40 a Presidente iti Estados Unidos (naipasngay 1911)


text:
LAOAG CITY – Kwinestionaran ni dati a Mayor Roger Fariñas ti ciudad ti Laoag ti panangideklara ti Sangguniang Panlalawigan a persona non grata ti kabsat na a diputado a ni 1st Dist. Cong. Rudy Fariñas.
Kuna ti dati a Mayor a naperdinsan ti ulo dagiti maseknan a kameng ti junta probinsiyal gapu iti inaramid da.
Kuna na pay nga apay a pabasulen da ti diputado ket saan met nga is-isuna ti agim-imbestigar iti maipagarup a misused of funds ti kapitolyo no diket ado da iti Committee on Good Government and Public Accountability.
Naiget pay a naglikudan ti dati a Mayor iti alegasyon ni Bokal Vicentito Lazo a nangiramanan na iti nagan na iti “sponsorship speech” ti bokal a daytoy iti immawat iti cash advance nga agarup 500 a ribo a pisos idi isu ti Mayor ti Laoag idi gimmatang ti kabsat na iti Cherokee Jeep idi ta daytoy ti Gobernador.
Ngem inadmitir na a simmurot daytoy idi gatangen da ti nasao a lugan.


text:
Henry Ford
NI Henry Ford (Hulio 30, 1863 – Abril 7, 1947) ket maysa idi nga Amerikano nga industrialista, ti nangbangon ti Ford Motor a Kompania, ken ti nangipatakder ti panagrang-ay ti assemblia a linia a wagas ti masa aproduksion. Nupay a ni Ford ket saan nga isu ti nagimbento ti automobil, isu ket nagparang-ay ken nangipakturado ti immuna a karro a makabaelan a gatangen kadagiti adu a tengnga a klase nga Amerikano. Ti panangipaammona ti Modelo T nga automobil ket nangrebolusionario ti panaglugan ken industria ti Amerikano. A kas ti agtagtagikua ti Ford Motor a Kompania, isu ket nagbalin a maysa kadagiti kabaknangan ken kadayegan a tao iti lubong. Isu ket naipammadayawan ti "Fordismo": ti masa aproduksion ti saan a nangina a magatgatang ken naikapet kadagiti nangato a matgedan dsagiti agobobra. Ni Ford ket adda ti sanganlubongan a panagsirmata, a ti konsumerismo a kas ti pangruna ti kappia. Ti napeksa a panagitalekna ti sistematiko a panangibabab ti bayad a nagbanagan kadagiti adu a teknikal ken negosio a panagpabaro, a mairaman ti maysa a prankisia a sistema a nangikabil kadagiti aglaklako ti karro iti amin anga Amianana nga Amerika ken dagiti kangrunaan a siudad kadagiti innem a kontinente. Ni Ford ket inbatina ti adu a kinabaknangna idiay Pundasion Ford ngem nangiyurnos para iti pamilian a permanente a mangtengngel ti kompania.
Ni Ford ket kaaduan pay a naamammoan para iti kina pasismona idi las-ud ti immuna atawtawen ti Sangalubongan aGubat I, ngem ti pay panagipablaakna kadagiti antisemitiko a testo a kas ti libro a Ti Internasional a Hudio.[1]
Paammo[urnosen | urnosen ti taudan]
- ^ Baldwin, N. (2001). Ni Henry Ford ken Dagiti Hudio. New York: Publiko a Panakibiang.
Dagiti silpo ti ruar[urnosen | urnosen ti taudan]
Dagiti inadaw a sasao a mainaig kenni Henry Ford iti Wikiquote (iti Ingles)
Midia a mainaig kenni Henry Ford iti Wikimedia Commons
Dagiti obra a mainaig kenni Henry Ford iti Wikisource (iti Ingles)


text:
TI BIBLIA BALBALIWANNA TI BIAG
Naumaakon iti Relihion
Kayat ni Tom ti mamati iti Dios ngem naupay iti relihion. Ammuem no kasano a ti panagadalna iti Biblia ket nakatulong tapno maaddaan iti namnama.
Ammuem ti Ad-adu Pay
SUNGBAT DAGITI SALUDSOD MAIPAPAN ITI BIBLIA
Nasken Kadi a Miembroka ti Maysa nga Organisado a Relihion?
Mabalin kadi nga agbukbukod ti maysa a tao nga agdaydayaw iti Dios?
PROGRAMA A PANAGADAL ITI BIBLIA
Apay nga Adalem ti Biblia?
Mangipapaay ti Biblia kadagiti sungbat ti agkakapateg a saludsod ti minilion a tattao iti intero a lubong. Kayatmo kadi met ti matulongan?


text:
Isaac Newton
Ni Apo Isaac Newton PRS (25 Disiembre 1642 – 20 Marso 1727 [4 Enero 1643 – 31 Marso 1727]) ket maysa idi nga Inggles a pisiko, matematiko, astronomo, katutubo a pilosopo, alkimista, ken teologo, nga isu ket "naipanpanunutan babaen kadagiti kaaduan nga isu ket ti kalatakan ken kina-inpluente a nagbiag a sientista."[3] Ti minogrpia na a Philosophiæ Naturalis Principia Mathematica, a naipablaak idi 1687, ket nagited kadagiti pundasion para kadagiti klasiko a mekanika. Iti daytoy nga obra, ni Newton ket inlawlawag na ti unibersal a grabitasion ken dagiti tallo a kalintegan ti panag-gunay, a naiturayan ti sientipiko a panakakita iti maipapapan ti bagi nga uniberso para kadagiti simmaruno a tallo a siglo. Ni Newton ket nangipakiat a dagiti panag-gunay dagiti banbanag ditoy Daga ken dagiti selestial a bagbagi ket naiturayan babaen ti agpapada a disso kadagiti katutubo a kalintegan, babane ti panangipakitana ti baetan dagiti kalintegan ti panag-gunay dagiti planeta ni Kepler ken ti teoria na iti grabitasion, a daytoy ket nagikkat kadagiti panagdudua a maipanggep ti heliosentrismo ken ipinarang-ay na ti Sientipiko a Rebolusion.
Dagiti nagibasaran[urnosen | urnosen ti taudan]
- ^ Mordechai Feingold, Barrow, Isaac (1630–1677), Oxford a Diktionario iti Nailiana Biograpia, Oxford University Press, Septiembre 2004; online edn, Mayo 2007; naala idi 24 Pebrero 2009; adu pay a naipalpalaway idiay Mordechai Feingold " Newton, Leibniz, ken Barrow Too: Ti panagpadas a panagipatarus manen"; Isis, Vol. 84, Bilang. 2 (Hunio, 1993), pp. 310–338
- ^ Diktionario iti Sientipiko a Biograpia, Newton, Isaac, n.4
- ^ Burt, Daniel S. (2001). Ti biograpia a libro: ti pagalagadan ti agbasbasa iti saan a piksion, piksion, ken pabuya a biograpia kadagiti 500 a kasiddaawan a tatao iti amin a panawen. Greenwood Publishing Group. p. 315. ISBN 1-573-56256-4., Naala it panid ti 315


text:
KAPITULO 2
Ti Biblia—Libro a Naggapu iti Dios
Kasano a naiduma ti Biblia iti aniaman a sabali a libro?
Kasano a matulongannaka ti Biblia a mangrisut kadagiti parikutmo?
Apay a mapagtalkam dagiti padto a nailanad iti Biblia?
1, 2. Apay a ti Biblia ket nagsayaat a sagut a naggapu iti Dios?
MALAGIPMO pay kadi idi nakaawatka iti nagsayaat a sagut a naggapu iti ipatpategmo a gayyem? Mabalin a kasta unay ti gagar ken ragsakmo. Wen, ta no sinagutannaka ti maysa a tao, kayatna a sawen nga ipatpategnaka kas gayyem. Awan duadua a nagyamanka iti sagut ti naimbag a gayyemmo.
2 Ti Biblia ket sagut a naggapu iti Dios a rumbeng a pagyamanantayo. Daytoy a naidumduma a libro ti pakaammuantayo kadagiti banag a ditay maammuan iti aniaman a sabali a libro. Kas pagarigan, salaysayenna ti maipapan iti pannakaparsua ti nabituen a langit, ti daga, ken ti immuna a lalaki ken babai. Naglaon ti Biblia kadagiti mapagtalkan a prinsipio a tumulong kadatayo a mangtaming kadagiti parikut ken pakaringgorantayo. Ilawlawagna no kasano a tungpalen ti Dios ti panggepna ken no kasano a pasayaatenna dagiti kasasaad ditoy daga. Anian a nagsayaat a sagut ti Biblia!
3. Ania ti masursurotayo iti panangted kadatayo ni Jehova iti Biblia, ken apay a makaparagsak dayta?
3 Makaparagsak met a sagut ti Biblia, ta adda ipalgakna maipapan iti daydiay Nangted, ni Jehova a Dios. Ti panangtedna kadatayo iti kasta a libro paneknekanna a kayatna nga isu ket maam-ammotayo a naimbag. Kinapudnona, matulongannaka ti Biblia nga umadani ken ni Jehova.
4. Ania ti makunam maipapan iti pannakaiwaras ti Biblia?
4 No adda Bibliam, saan laeng a siksika ti addaan iti dayta. Naipablaak ti intero a Biblia wenno ti dadduma a pasetna iti nasurok a 2,300 a pagsasao ket nasurok a 90 porsiento iti populasion ti lubong ti makabasan iti dayta. Nasurok a maysa a milion a Biblia ti maiwarwaras iti kada lawas! Binilionen a kopia ti Biblia ti napataud, intero man wenno ti dadduma laeng a pasetna. Nalawag nga awan ti sabali a libro a kas iti Biblia.
5. Kasano a ti Biblia ket “impaltiing ti Dios”?
5 Maysa pay, ti Biblia ket “impaltiing ti Dios.” (2 Timoteo 3:16) Kasano? Sumungbat a mismo ti Biblia: “Dagiti tattao nagsaoda manipud iti Dios bayat nga idaldalan ida ti nasantuan nga espiritu.” (2 Pedro 1:21) Kas ilustrasion: Mabalin a bilinen ti maysa a negosiante ti sekretariana nga agaramid iti surat. Dagiti kapanunotan ken instruksion ti negosiante ti linaon dayta a surat. No kasta, isu ti makin-surat iti dayta, saan a ti sekretaria. Umasping iti dayta, naglaon ti Biblia iti mensahe ti Dios, saan a mensahe dagiti tattao a nangisurat iti dayta. Pudno ngarud a “sao ti Dios” ti intero a Biblia.—1 Tesalonica 2:13.
AGTUTUNOS KEN UMISO
6, 7. Apay a nakaskasdaaw ti panagtutunos dagiti linaon ti Biblia?
6 Naisurat ti Biblia iti nasurok a 1,600 a tawen. Nagbiag dagiti nangisurat iti dayta iti nagduduma a panawen ken nagduduma ti kasasaadda iti biag. Mannalon, mangngalap, ken pastor dagiti dadduma. Adda met dagiti mammadto, ukom, ken ari. Maysa a mangngagas ni Lucas a nangisurat iti Ebanghelio. Nupay nagduduma ti kasasaad dagiti nagsurat iti Biblia, agtutunos dagiti nailanad iti Biblia manipud iti rugi agingga iti ngudo. *
7 Salaysayen ti umuna a libro ti Biblia no kasano a nangrugi dagiti parikut ti sangatauan. Ipakita ti maudi a libro nga agbalinto a paraiso, wenno hardin, ti intero a daga. Nailanad iti Biblia ti pakasaritaan a rinibu a tawen ti kaundayna ken adda pakainaiganna iti pannakatungpal ti panggep ti Dios. Nakaskasdaaw ti panagtutunos dagiti linaon ti Biblia, ngem kasta a talaga ti namnamaentayo iti libro a naggapu iti Dios.
8. Mangtedka kadagiti pagarigan a mangipakita nga umiso ti Biblia no maipapan iti siensia.
8 Umiso ti Biblia no maipapan iti siensia. Naglaon pay daytoy iti impormasion a saan nga ammo dagiti tattao idi tiempo a naisurat dayta. Kas pagarigan, naglaon ti libro a Levitico kadagiti linteg para iti nagkauna nga Israel maipapan iti panangkuarentina ken kinadalus idinto nga awan a pulos ti ammo dagiti nasion a kabangibang ti Israel maipapan kadagita a banag. Idi tiempo a saan nga umiso ti ammo dagiti tattao maipapan iti sukog ti daga, dinakamaten ti Biblia a sirkulo wenno nagtimbukel ti daga. (Isaias 40:22) Umiso ti kuna ti Biblia nga ‘agbitbitin ti daga iti awan.’ (Job 26:7) Siempre, ti Biblia ket saan a libro maipapan iti siensia. Ngem no madakamatna dagiti nasientipikuan a banag, umiso ti ibagbagana. Saan kadi a kasta ti namnamaentayo iti libro a naggapu iti Dios?
9. (a) Ania ti mangipakita nga umiso ken mapagtalkan ti Biblia no maipapan iti historia? (b) Maipapan iti Biblia, ania ti ipamatmat kenka ti kinapudno dagiti nagsurat iti dayta?
9 Umiso ken mapagtalkan met ti Biblia no maipapan iti historia. Espesipiko dagiti salaysay a nailanad iti dayta. Nadakamat kadagita saan laeng a ti nagnagan dagiti tattao no di ket uray ti kapuonanda. * Saan a kas kadagiti sekular a historiador, a kaaduanna saanda a dakamaten dagiti pannakaabak ti nasionda, napudno dagiti nagsurat iti Biblia, nga inlanadda uray dagiti mismo a biddutda ken dagiti biddut ti nasionda. Kas pagarigan, iti libro ti Biblia a Numeros, inaklon ti mannurat a ni Moises ti mismo a nakaro a biddutna a nakatubngaranna iti nainget. (Numeros 20:2-12) Ti kasta a panangamin ket manmano a masarakan kadagiti dadduma a salaysay dagiti historiador ngem masarakan dayta iti Biblia agsipud ta naggapu iti Dios dayta a libro.
LIBRO A NAGLAON ITI PRAKTIKAL A SIRIB
10. Apay a saan a nakaskasdaaw a maysa a praktikal a libro ti Biblia?
10 Gapu ta impaltiing ti Dios ti Biblia, ‘makagunggona dayta iti panangisuro, iti panangtubngar, iti panangpalinteg iti bambanag.’ (2 Timoteo 3:16) Wen, maysa a praktikal a libro ti Biblia. Iyanninawna ti nauneg a pannakaawat iti kasasaad ti tao. Di pakasdaawan dayta ta ti Namarsua a ni Jehova a Dios ti Autor ti Biblia! Ad-adda a maawatanna ngem kadatayo ti pampanunot ken rikriknatayo. Maysa pay, ammo ni Jehova no ania ti kasapulantayo tapno agbalintayo a naragsak. Ammona met no ania dagiti aramid a nasken a liklikantayo.
11, 12. (a) Ania ti impalawag ni Jesus iti Sermonna iti Bantay? (b) Ania dagiti dadduma pay a praktikal a banag a nailanad iti Biblia, ken apay a kanayon nga agaplikar dagiti balakadna?
11 Usigem ti palawag ni Jesus a maawagan iti Sermon iti Bantay, a nailanad iti Mateo kapitulo 5 agingga iti 7. Iti daytoy a nagsayaat a palawag, adu ti sinarita ni Jesus, kas iti no kasano a masarakan ti pudno a ragsak, no kasano a risuten dagiti riri, no kasano ti agkararag, ken no kasano a rumbeng a matmatan dagiti material a banag. Nasamay ken praktikal agingga ita ti sasao ni Jesus a kas idi insawangna dagita.
12 Adda met dagiti prinsipio iti Biblia maipapan iti biag ti pamilia, panagtrabaho, ken pannakilangen kadagiti sabsabali. Agaplikar dagiti prinsipio iti Biblia kadagiti amin a tattao, ken kanayon a makagunggona dagiti balakadna. Kas pananggupgop iti sirib a masarakan iti Biblia, kinuna ti Dios babaen ken ni propeta Isaias: “Siak, ni Jehova, ti Diosmo, Daydiay mangisursuro kenka tapno magunggonaam ti bagim.”—Isaias 48:17.
LIBRO TI PADTO
13. Ania dagiti detalye nga impaltiing ni Jehova nga isurat ni propeta Isaias maipapan iti Babilonia?
13 Naglaon ti Biblia iti nakaad-adu a padto, ket adu kadagita ti natungpalen. Usigem ti maysa a pagarigan. Babaen ken ni propeta Isaias, a nagbiag idi maikawalo a siglo K.K.P., impakauna ni Jehova ti pannakadadael ti siudad ti Babilonia. (Isaias 13:19; 14:22, 23) Naited dagiti detalye no kasano a maparmek daytoy. Dagiti buyot a mangraut iti Babilonia paatiananda ti karayanna sada serken ti siudad a di kasapulan a makirangetda. Saan la a dayta. Innaganan pay ti padto ni Isaias ti ari a mangparmek iti Babilonia—ni Ciro.—Isaias 44:27–45:2.
14, 15. Kasano a natungpal ti sumagmamano a detalye ti padto ni Isaias maipapan iti Babilonia?
14 Agarup 200 a tawen kalpasanna—iti rabii ti Oktubre 5/6, 539 K.K.P.—adda armada a nagkampo iti asideg ti Babilonia. Siasino ti komandante? Ti ari ti Persia nga agnagan Ciro. No kasta, nangrugi idin a matungpal ti nakaskasdaaw a padto. Ngem rinaut kadi ti buyot ni Ciro ti Babilonia nga awan ti napasamak a dangadang, kas naipadto?
15 Iti daydi a rabii, agramrambak dagiti taga Babilonia ket natalged ti riknada iti uneg ti siudad a napalikmutan kadagiti nangato ken napuskol a bakud. Kabayatanna, sisisikap nga imbaw-ing ni Ciro ti ayus ti karayan a lumasat iti siudad. Di nagbayag immababaw ti karayan ket dagiti soldadona bimmallasiwda nga immasideg kadagiti bakud ti siudad. Ngem kasano a nakastrek ti buyot ni Ciro idinto ta nabakudan ti Babilonia? Nakalukat ken saan a naguardiaan dagiti ruangan ti siudad iti dayta a rabii!
16. (a) Ania ti impadto ni Isaias maipapan iti pagbanagan ti Babilonia? (b) Kasano a natungpal ti padto ni Isaias maipapan iti panaglangalang ti Babilonia?
16 Maipapan iti Babilonia, adda a naipadto: “Saanto a pulos mapagnaedan, saanto met nga agtaeng iti kinapkaputotan. Ket sadiay ti Arabo saannanto nga ibangon ti toldana, ket dagiti pastor saandanto a pagiddaen sadiay dagiti arbanda.” (Isaias 13:20) Saan la nga impakauna daytoy a padto ti pannakadadael ti siudad. Impakitana a saanton a mapagnaedan ti Babilonia uray kaano. Adda makitam a pammaneknek iti kaitungpalan dagitoy a sasao. Ti langalang a disso nga ayan idi ti nagkauna a Babilonia—agarup 80 kilometro iti abagatan ti Baghdad, Iraq—paneknekanna a natungpal ti imbaga ni Jehova babaen ken ni Isaias: “Isu sagadekto iti kaykay ti pannakatalipupos.”—Isaias 14:22, 23. *
17. Kasano a makapabileg iti pammati ti pannakatungpal dagiti padto iti Biblia?
17 Saan kadi a makapabileg iti pammati ti panangusig no kasano a natungpal dagiti padto iti Biblia? Wen, ta no tinungpal ni Jehova a Dios dagiti karina iti napalabas, makapagtalektayo a tungpalennanto met ti karina maipapan iti paraiso a daga. (Numeros 23:19) Kinapudnona, addaantayo iti “namnama iti agnanayon a biag a ti Dios, a saanna a mabalin ti agulbod, inkarina kasakbayan dagiti nabayagen a tiempo.”—Tito 1:2. *
“TI SAO TI DIOS NABIAG”
18. Maipapan iti “sao ti Dios,” ania ti makagutugot a kinuna ti Kristiano nga apostol a ni Pablo?
18 Manipud iti inusigtayo iti daytoy a kapitulo, nalawag a pudno a naidumduma a libro ti Biblia. Ngem ti pategna ket saan laeng a gapu iti panagtutunos dagiti ibagbagana, ti kinaumisona no maipapan iti siensia ken historia, ti praktikal a sirib a masarakan iti dayta, ken ti mapagtalkan a padto a linaonna. Insurat ni Kristiano nga apostol Pablo: “Ti sao ti Dios nabiag ken adda bilegna ken natartarumamis ngem iti aniaman a kampilan a dua ti tademna ket sumalput uray agingga iti paglasinan ti kararua ken espiritu, ken kadagiti nagsusuopan ken iti patada, ket kabaelanna a lasinen dagiti panunot ken dagiti panagem ti puso.”—Hebreo 4:12.
19, 20. (a) Kasano a matulongannaka ti Biblia a mangsukimat iti bagim? (b) Kasano a maipakitam ti panagyamanmo iti Biblia, a naisangsangayan a sagut ti Dios?
19 Ti panangbasa iti “sao” wenno mensahe ti Dios nga adda iti Biblia mabaliwanna ti biagtayo. Matulongannatayo a mangsukimat a nasaysayaat iti bagbagitayo. Mabalin nga ibagbagatayo nga ay-ayatentayo ti Dios, ngem ti reaksiontayo iti isursuro ti naipaltiing a Saona, ti Biblia, ipalgakna ti pudno a pampanunottayo, uray dagiti mismo a tarigagay ti pusotayo.
20 Ti Biblia ket pudno a maysa a libro a naggapu iti Dios. Maysa dayta a libro a rumbeng a basaen, adalen, ken ipateg. Ipakitam ti panagyamanmo iti daytoy a sagut ti Dios babaen ti agtultuloy a panangsukimatmo iti linaonna. No aramidem dayta, umuneg ti pannakaawatmo iti panggep ti Dios iti sangatauan. Mailawlawag iti sumaganad a kapitulo no ania ken no kasano a matungpal dayta a panggep.
^ par. 6 Nupay adda dagiti agkuna nga agsusupadi ti ibagbaga dagiti dadduma a paset ti Biblia, awan ti nakaibatayan dagiti kasta a kapanunotan. Kitaem ti kapitulo 7 ti libro a Ti Biblia—Saot’ Dios Wenno iti Tao? nga impablaak dagiti Saksi ni Jehova.
^ par. 9 Kas pagarigan, imutektekam ti detalyado a kapuonan ni Jesus a nailanad iti Lucas 3:23-38.
^ par. 16 Para iti kanayonan nga impormasion maipapan kadagiti padto iti Biblia, kitaem ti panid 27-9 ti broshur a Libro Para iti Amin a Tao, nga impablaak dagiti Saksi ni Jehova.
^ par. 17 Ti pannakadadael ti Babilonia ket maysa laeng a pagarigan ti natungpal a padto iti Biblia. Mabalintay met nga alaen a pagarigan ti pannakadadael ti Tiro ken Nineve. (Ezequiel 26:1-5; Sofonias 2:13-15) Kasta met, impadto ni Daniel ti itataud dagiti agsasaruno nga imperio iti lubong kalpasan ti Babilonia. Karaman kadagitoy ti Medo-Persia ken Grecia. (Daniel 8:5-7, 20-22) Maipapan kadagiti adu a padto maipanggep iti Mesias a natungpal ken ni Jesu-Kristo, kitaem ti Apendise, iti artikulo a “Ni Jesu-Kristo—Ti Naikari a Mesias.”
Ammuem ti Ad-adu Pay
PROGRAMA A PANAGADAL ITI BIBLIA
Apay nga Adalem ti Biblia?
Mangipapaay ti Biblia kadagiti sungbat ti agkakapateg a saludsod ti minilion a tattao iti intero a lubong. Kayatmo kadi met ti matulongan?


text:
Federico Fellini
Ni Federico Fellini (Panangibalikas nga Italiano: [fedeˈriːko felˈliːni]; Enero 20, 1920 – Oktubre 31, 1993) ket maysa idi nga Italiano a direktor ti pelikula ken mannurat ti senario. Isu ket naamammoan iti naisangsangayan nga estilo a magilaok dagiti ladawan ti pantasia ken baroko, isu ket naipanpanunotan a kas maysa kadagiti kaimpluensiaan nga agararamid ti pelikula ti maika-20 a siglo, ken nawatiwat a nararaeman.[1] Isu ket nangabak kadagiti lima nga Gungguna ti Akademia|, a nagbalbalin nga isu ti tao a kaaduan a nangabak ti Oscar Kalaingan a Pelikula ti Ganganaet a Pagsasao iti pakasaritaan.[2]
Dagiti nagibasaran[urnosen | urnosen ti taudan]
Paammo[urnosen | urnosen ti taudan]
- ^ Burke ken Waller, 12
- ^ Alcinema.org (Naipatarus manipud ti Italiano: Ni "Federico Fellini ket isu ti direktor a nangabak ti kaaduan nga Oscar: 4 para iti Kasayaatan a Ganganaet a Pelikula (1957: La Strada, 1958: Dagiti Rabii ti Cabiria, 1964: 8 1/2, 1975: Amarcord) ken maysa para iti Nagun-od ti Kabibiag idi 1993.")
Dagiti silpo ti ruar[urnosen | urnosen ti taudan]
Midia a mainaig kenni Federico Fellini iti Wikimedia Commons
Dagiti inadaw a sasao a mainaig kenni Federico Fellini iti Wikiquote (iti Ingles)
- Pundasion ni Fellini Opisial a sitio ni Rimini (iti Italiano)
- Fondation Fellini pour le cinéma (Suisa) Opisial a Suiso a sitio (iti Pranses)


text:
Kararua
Ti kararua, kadagiti adu a kaipapanan iti mitolohiko, dagiti relihioso, pilosopiko, ken dagiti sikolohiko a tradision, ket isu ti inkorporeal ken, kadagiti adu a panirigan, inmortal nga anag ti maysa atao, sibibiag a parsua, wenno banag.[1] Sugun kadagiti sumagmamano a relihion (mairaman dagiti Abrahamika arelihion iiti kaaduan kadagiti pormada), dagiti kararua—wenno wenno dagiti laeng inmortal a kararua a makbael iti panagikappon iti nainlangitan[2]—ket tagikua laeng dagiti naintaon a parsua. Kas pagarigan, ti Katoliko a teologo a ni Tomas Aquino ket nangigupit ti "kararua" (anima) kadagiti amin nga organismo ngem nangisursurro a dagiti laeng kararua to tao ti di matmatay.[3] Dagiti dadduma pay a relihion (naisangsangayan ti Hainismo) ket mangisursuroda nga amin a biolohiko nga organismo ket addaanda kadagiti kararua, ken dagiti dadduma pay ket nangibagbagada pay a dagiti saan a biolohiko nga entidad (a kas dagiti karayan ken kabambantayan) ket agtagikuada kadagiti kararua. Dayta kinaudi a naibaga pammati ket makunkuna iti animismo.[4] Ti Anima mundi ken ti Dharmic Ātman ket dagiti konsepto ti maysa a "balikas ti kararua."
T kararua ket mabalin a pamay-an a kas maysa a kanagnagan para iti espiritu, isip, pammanunotan wenno bagi.[5]
Dagiti linaon
Dagiti nagibasaran[urnosen | urnosen ti taudan]
- ^ "soul."Encyclopædia Britannica. 2010. Encyclopædia Britannica 2006 CD. 13 Hulio 2010.
- ^ Ti panangikappon iti nainlangitan ket mabalin a mairaman dagiti nadumaduma a konsepto a mairaman ti Pannkisalakan, Theosis, Henosis, Moksha ken dadduma pay
- ^ Peter Eardley ken Carl Still, Aquino: Ti Pagbagnosan para iti Mariribuk (Londres: Panagitultuloy, 2010), pp. 34–35
- ^ "Kararua", Ti Columbia nga Ensiklopedia, Maikanem nga Edision. 2001–07. Naala idi 12 Nobiembre 2008.
- ^ "Kararua", Encyclopædia Britannica. 2008. Naala idi 12 Nobiembre 2008.
Dagiti dadduma pay a nangibasaran[urnosen | urnosen ti taudan]
- Batchelor, Stephen. Budismo nga Awanan ti Pammati – aha.
- Chalmers, David. J., 1996, Ti Siaammo nga Isip: Iti Panagbiruk iti maysa a Kamamsapulan a Teoria, New York ken Oxford: Unibersidad ti Oxford a Pagmalditan
- Cornford, Francis, M., Griego a Relihioso a Panunot, 1950.
- Nagel, Thomas. (1974). “Kasano kadi ti agbalin a maysa a kurarapnit?” Pilosopiko a Panagrepaso, 83: 435–450.
- Rohde, Erwin, Pammanunotan: Ti Kulto dagiti Kararua ken ti Pammati iti Inmortalidad Kadagiti Griego, Londres: Routledge & Kegan Paul, 1925; inprenta manen babaen ti Routledge, 2000. ISBN 0-415-22563-9.
- Ryle, Gilbert, 1949, Ti Konsepto ti Isip, Londres: Hutchinson.
- Swinburne (1997). Ti Ebolusion ti Kararua. Oxford: Unibersidad ti Oxford a Pagmalditan.
Adu pay a mabasbasa[urnosen | urnosen ti taudan]
- Baba, Meher (1967). Discourses. San Francisco: Pannaka-amammo manen ti Supismo. ISBN 1-880619-09-1.
- Bremmer, Jan (1983). Ti Nasap a Griego a Konsepto ti Kararua (PDF). Princeton: Unibersidad ti Princeton a Pagmalditan. ISBN 0-691-03131-2. Naala idi 16 Agosto 2007.
- Christopher, Milbourne, Panagbiruk para iti Kararua, Thomas Y. Crowell Publishers, 1979
- McGraw, John J., Utek ken Pammati: Ti maysa a Panagsukisok ti Kararua ti Tao, Aegis Press, 2004
Dagiti silpo ti ruar[urnosen | urnosen ti taudan]
- Ensiklopedia ti Pilosopia ti Stanford kadagiti Taga-ugma a Teoria iti Kararua
- Ti kararua iti Hudaismo iti Chabad.org
- Ti Daan a Testamento a Konsepto iti Kararua babaen ni Heinrich J. Vogel
- Bagi, Kararua kenEspiritu Artikulo iti Warnakan ti Bibliko a Kinahusto
- Herbermann, Charles, ed. (1913). "Soul". Ensiklopedia Katolika. New York: Robert Appleton Company.


text:
Leksion 2
Siasino ti Dios?
1. Apay a rumbeng a dayawentayo ti Dios?
Ti pudno a Dios ti Namarsua iti amin a bambanag. Awan ti nangrugianna ken pulos nga awan ti pagpatinggaanna. (Salmo 90:2) Isu ti Gubuayan ti naimbag a damag a masarakan iti Biblia. (1 Timoteo 1:11) Yantangay ti Dios ti nangted iti biagtayo, rumbeng nga isu laeng ti dayawentayo.—Basaem ti Apocalipsis 4:11.
2. Ania aya ti Dios?
Awan pay ti siasinoman a nakakita iti Dios agsipud ta isu ket Espiritu, kayatna a sawen a nangatngato ti kita ti biagna ngem kadagiti parsua nga agbibiag ditoy daga. (Juan 1:18; 4:24) Nupay kasta, maammuantayo ti personalidad ti Dios babaen kadagiti bambanag a pinarsuana. Kas pagarigan, ti kinanadumaduma dagiti prutas ken sabsabong ipabigbigna a ti Dios ket naayat ken masirib. Ti kalawa ti uniberso ipalgakna ti pannakabalin ti Dios.—Basaem ti Roma 1:20.
Ad-adu pay ti maadaltayo maipapan iti personalidad ti Dios no basaentayo ti Biblia. Kas pagarigan, ibaga kadatayo ti Biblia no ania ti kayat ken saan a kayat ti Dios, no kasano ti panangtratona kadagiti tattao, ken no kasano ti panagtignayna iti nadumaduma a kasasaad.—Basaem ti Salmo 103:7-10.
3. Adda kadi nagan ti Dios?
Kinuna ni Jesus: “Amami nga adda iti langlangit, masantipikar koma ti naganmo.” (Mateo 6:9) Nupay adu ti titulo ti Dios, maymaysa laeng ti naganna. Nagduduma ti pannakaibalikas dayta iti kada lenguahe. Iti Iloko, masansan nga usarentayo ti “Jehova” ngem adda met dagidiay mangusar iti “Yahweh.”—Basaem ti Salmo 83:18.
Iti adu a Biblia, naikkat ti nagan ti Dios ket nasuktan iti titulo nga Apo wenno Dios. Ngem idi naisurat ti Biblia, agarup 7,000 a daras a nadakamat ti nagan ti Dios. Impakaammo ni Jesus ti nagan ti Dios idi insurona dagiti tattao maipapan iti Dios.—Basaem ti Juan 17:26.
4. Maseknan kadi ni Jehova kadatayo?
Ti kadi kinaadu ti panagsagaba kaipapananna a ni Jehova ket Dios a saan a maseknan kadatayo? Adda dagiti agkuna a ti Dios ti mamagsagaba kadatayo tapno subokennatayo, ngem saan nga agpayso dayta.—Basaem ti Santiago 1:13.
Ti Dios inikkanna ti tao iti dignidad babaen ti panangipaayna kadakuada iti wayawaya nga agpili. Saan kadi a rumbeng laeng nga agyamantayo ta mabalintay a pilien ti agserbi iti Dios? (Josue 24:15) Ngem pinili ti adu nga aramiden ti dakes iti padada a tattao isu nga adu ti agsagsagaba. Maladingitan ni Jehova gapu kadagita a kinaawan hustisia.—Basaem ti Genesis 6:5, 6.
Ni Jehova ket maysa a Dios a maseknan kadatayo. Kayatna a tagiragsakentayo ti biag. Iti din agbayag, ikkatenna ti panagsagaba ken dagidiay pakaigapuan ti panagsagaba. Kabayatanna, adda naimbag a rason nga impalubosna ti panagsagaba iti sumagmamano a tiempo. Iti Leksion 8, maammuantayo no ania dayta a rason.—Basaem ti 2 Pedro 2:9; 3:7, 13.
5. Kasanotayo a makaadani iti Dios?
Aw-awisennatayo ni Jehova nga umadani kenkuana babaen ti pannakisaritatayo kenkuana iti kararag. Isu ket interesado iti tunggal maysa kadatayo. (Salmo 65:2; 145:18) Madadaan met a mangpakawan. Ammona dagiti panagreggettayo a mangay-ayo kenkuana, uray no agkamalitayo no dadduma. Ngarud, iti laksid ti kinaimperpektotayo, pudno a mabalintayo a tagiragsaken ti nasinged a pannakirelasion iti Dios.—Basaem ti Salmo 103:12-14; Santiago 4:8.
Yantangay ni Jehova ti nangipaay iti biagtayo, rumbeng nga ayatentayo a nangnangruna ngem iti siasinoman. (Marcos 12:30) Bayat nga ipakitam ti ayatmo iti Dios babaen ti panangadalmo iti ad-adu pay maipapan kenkuana ken panangaramid iti bilbilinna, ad-adda pay a sumingedka kenkuana.—Basaem ti 1 Timoteo 2:4; 1 Juan 5:3.
Ammuem ti Ad-adu Pay
NAIMBAG A DAMAG MANIPUD ITI DIOS
Adda Kadi Nagan ti Dios?
Adu ti titulo ti Dios, kas iti Mannakabalin-amin, Namarsua, ken Apo. Ngem agarup 7,000 a daras a nausar ti personal a nagan ti Dios iti Biblia.


text:
NADISENIO KADI?
Nagpaiduma a Panglaban iti Pudot ti Maysa a Klase ti Kuton
TI MAYSA a klase ti kuton a Saharan silver ant (Cataglyphis bombycina) ti maysa kadagiti pagaammo nga animal a kaanduran iti pudot. Gapu iti nakaro a pudot iti Sahara Desert iti tengnga ti aldaw, dagiti animal a mangkaan iti dayta a kuton ket mapilitan nga agbirok iti paglinonganda. Ngem apagbiit a rummuar ti kuton manipud iti abutna tapno agsapul iti kanenna a pakairamanan ti dadduma nga insekto a natay gapu iti nakaro a pudot.
Panunotem: Karaman kadagiti sekreto ti silver ant ket ti nagpaiduma a panglabanna iti pudot. Buklen dayta dagiti espesial a buok iti likud ken sikiganna ken ti awan buokna a makimbaba a paset ti bagina. Dagiti buok a makagapu iti nasileng a silver a kolor ti kuton ket kasla nagbabassit a tubo a sukog trianggulo. Ti dua a sikigan ti trianggulo ket adda nagbabassit nga allo-allonna idinto ta nalamuyot ti makimbaba a pasetna. Adda dua nga usar daytoy a disenio. Umuna, makatulong dayta tapno maibalandra dagiti buok ti napudot a radiasion ti init. Maikadua, makatulong daytoy tapno mapababa ti kuton ti pudot ti bagina a naggapu iti aglawlaw. Ti met awan buokna a makimbaba a paset ti bagi ti kuton ti mangkontra iti sumsumngaw a pudot iti kadaratan ti desierto. *
Makatulong ti nagpaiduma a panglaban iti pudot ti Saharan silver ant tapno mapagtalinaedna ti temperatura ti bagina a nababbaba ngem 53.6°C—ti kangatuan a maanduranna a temperatura. Nagserbi nga inspirasion dagiti researcher daytoy bassit nga insekto tapno makaaramidda iti espesial a pangkalupkop a mangpalamiis a di agusar iti paypay wenno dadduma pay nga alikamen.
Ania ti makunam? Resulta kadi ti ebolusion ti nagpaiduma a panglaban iti pudot ti Saharan silver ant? Wenno adda nangdisenio iti dayta?
^ par. 4 Ti sabali pay a sekreto ti kuton ket dagiti espesial a protina iti bagina a saan a nalaka a maibus gapu iti nakaro a pudot, ti atiddog a saksaka a mangingato iti bagina iti napudot a darat ken mangpaalisto iti panagtarayna, ken ti naisangsangayan nga abilidadna a mangdetek iti direksion tapno makasubli iti abutna iti kapardasan a ruta.


text:
Food Allergy ken Food Intolerance—Ania ti Nagdumaanda?
Emily: “Indissok ti tinidorko ta madin ti riknak. Nagatel ti ngiwatko, ken lumlumtegen ti dilak. Maulawakon ken marigatanak nga aganges. Aglabbalabbagan dagiti ima ken tengngedko. Diak kayat ti mataranta ngem ammok a kasapulanen a mapanak a dagus iti ospital!”
PARA iti kaaduan, makaparagsak ti mangan. Ngem adda met dagiti mapilitan a mangibilang a “kalabanda” ti dadduma a makan. Kas ken Emily a naibaga itayen, addaanda ngamin iti food allergy (allergy iti makan). Ti grabe nga allergy ni Emily ket maawagan iti anaphylaxis, maysa a nakadeldelikado a kondision. Imbag laengen ta saan met a kasta kaserioso ti kaaduan a food allergy.
Kadagitoy naglabas a tawtawen, immadu dagiti naireport nga addaan iti food allergy ken food intolerance. Ngem ipakita ti dadduma a panagadal a bassit laeng kadagiti mangibagbaga nga adda food allergy-na ti talaga a nadayagnos ti doktor nga addaan iti kasta.
Ania ti Food Allergy?
“Awan ti maymaysa nga eksakto a depinasion ti food allergy,” kuna ti grupo dagiti sientista nga idadauluan ni Dr. Jennifer J. Schneider Chafen iti reportda a nairuar iti The Journal of the American Medical Association. Ngem patien ti kaaduan nga eksperto a ti allergy ket kangrunaanna a gapuanan ti immune system.
Ti panag-allergy iti makan ket reaksion ti bagi iti maysa a protina nga adda iti dayta a makan. Agkamali ti immune system ket ibilangna a delikado dayta a protina. No adda partikular a protina a makastrek iti bagi, mabalin a mangaramid ti immune system iti maysa a kita ti antibody a maaw-awagan iti IgE tapno labananna ti maibilbilang a kalaban. No dayta a makan ket maipauneg manen iti bagi, dagiti antibody a naaramid idin ti mangtignay iti panagruar dagiti kemikal a kas iti histamine.
No normal ti kondision ti bagi, dakkel ti maitulong ti histamine para iti immune system. Ngem gapu kadagiti di mailawlawag a rason, ti kaadda dagiti IgE antibody ken ti resultana a pannakairuar ti histamine ti makagapu a rummuar dagiti sintoma ti food allergy kadagiti tattao a sensitibo iti partikular a protina iti makan.
Dayta ti mangilawlawag no apay a dagiti adda allergy-na iti maysa a makan ket awan met nadlawda a sintoma ti allergy idi damoda a kanen dayta ngem adda metten iti sumaganad a pannanganda.
Ania ti Food Intolerance?
Kas iti food allergy, ti food intolerance ket mabalin a di nasayaat a reaksion ti bagi iti maysa a makan. Ngem saan a kas iti food allergy (a direkta a gapuanan ti immune system), ti food intolerance ket maysa a reaksion ti digestive system, isu nga awan dagiti antibody a karaman ditoy. Mabalin a marigatan ti maysa a tao a mangrunaw iti maysa a klase ti makan, posible a gapu ta kurang kadagiti enzyme wenno gapu kadagiti kemikal nga adda iti dayta a makan a narigat nga iproseso ti bagi. Kas pagarigan, mabalin a maaddaanka iti lactose intolerance no saan a mangpataud ti tianmo kadagiti enzyme a kasapulan iti panangrunaw kadagiti klase ti sugars nga adda kadagiti produkto a gatas.
Gapu ta awan dagiti tumaud nga antibody, mabalin a dagus a mariknam ti epekto ti food intolerance iti damo a panangipaunegmo iti dayta a makan. Mabalin a depende iti kaadu ti makan ti problema—no bassit laeng ti kinnanmo, mabalin a kaya ti tianmo a runawen, ngem no ad-adu ti nakanmo, ditan a mabalin nga agproblema ti tianmo. Naiduma daytoy kadagiti nakaro a food allergy a posible a pakatayam ti agbalin a reaksion ti bagim, uray bassit laeng ti nakanmo.
Ania Dagiti Sintoma?
No addaanka iti food allergy, mabalin nga aggagatel ti bagim; aglabbalabbaga ti kudilmo; lumteg ti karabukobmo, mata, wenno dilam; rurusokenka; agsaruaka; wenno agtakkika. Ken ti kakakaruan a mapasamak, mabalin a bumaba ti presion ti daram, maulaw, matalimudaw, ken maatakeka pay ketdi iti puso. No serioso ti allergy, mabalin nga alisto a kumaro dayta ket posible a makapapatay.
Aniaman a makan ket mabalin a pakaalaan iti allergy. Ngem dagiti kakaruan a food allergy ket kaaduanna a gapu iti sumagmamano la a makan, kas iti gatas, itlog, ikan, mani, crustacean (kas iti pasayan), soybean, tree nut, ken wheat. Posible nga ag-allergy ti maysa a tao aniaman ti tawenna. Ipakita dagiti panagadal a mabalin a matawid ti allergy, ken dakdakkel ti posibilidad nga ag-allergy ti maysa nga ubing no agpada nga adda allergy dagiti nagannakna. Ngem iti adu nga ubbing, mapukawto met laeng ti allergy-da kadagita a makan no dumakkeldan.
Kaaduanna a saan unay a makapadanag dagiti sintoma ti food intolerance no ikompara kadagiti nakaro nga allergy. Gapu iti food intolerance, mabalin nga agsakit wenno anginen ti tianmo, agbubussogka, agsakit ti ulom, aglabbalabbaga ti kudilmo, nabambannog ti riknam, wenno pirmi nga agkakapsutka. Agduduma a klase ti makan ti posible a makagapu iti food intolerance. Kaaduan kadagita ket produkto nga adda gatasna (dairy), wheat, gluten, arak, ken yeast.
Panangdayagnos ken Solusion
No panagriknam ket adda food allergy wenno food intolerance-mo, baka nasayaat no mapanka agpa-check-up iti doktor. No dadduma, pagdaksam no siksika lattan ti mangdayagnos iti bagim ket agdesisionka lattan a liklikam ti dadduma a makan, ta baka dimo mapupuotan, im-imutam gayamen ti bagim kadagiti kasapulanna a sustansia.
Ti laeng pagaammo a solusion iti grabe a food allergy ket ti saan a pulos a pannangan kadagiti makagapu iti dayta nga allergy. * Ngem no saan unay a nakaro ti food allergy wenno food intolerance-mo, mabalin a makitam nga adda dagiti pagsayaatanna no kissayam ti kaadu ti kanem ken ti kasansan ti pannanganmo kadagiti makagapu iti dayta. Iti dadduma a kaso, mapilitan dagiti adda food intolerance-na a di pulos mangmanganen kadagiti maiparit a makan, wenno liklikanda dagita uray iti sumagmamano laeng a tiempo, depende iti kinakaro ti food intolerance.
No bilang ta adda food allergy wenno food intolerance-mo, mabalin a maragsakanka a makaammo nga adu kadagiti kapadam iti situasion ti nakasursuro a mangsango a nasayaat iti kondisionda, ken naragsakda latta a mangmangan iti adu ken nadumaduma a nasustansia ken naimas a makan.
^ par. 19 Kaaduanna a mairekomenda kadagiti addaan iti nakaro nga allergy a mangitugotda iti agas a naglaon iti adrenaline (epinephrine) a mabalinda nga i-injection iti bagida inkaso nga adda emerhensia. Irekrekomenda met ti dadduma a doktor kadagiti ubbing nga addaan allergy a mangitugotda wenno mangisuotda kadagiti banag a mangipakita kadagiti titser wenno paraaywanda no ania ti kondisionda.


text:
INTERBIU | IRÈNE HOF LAURENCEAU
Ilawlawag ti Maysa nga Orthopedic Surgeon No Apay a Mamati iti Dios
Ni Dr. Irène Hof Laurenceau iti Switzerland ket maysa a siruhano nga espesialista ti tultulang, susuop, ken pennet. Adda idi tiempo a pagduaduaanna no adda Dios. Ngem sumagmamano a tawen kalpasanna, nakombinsir nga adda Dios a Namarsua iti biag. Ininterbiu ti Agriingkayo! maipapan iti trabahona ken no apay a mamati iti Dios.
Apay a nagbalinka nga interesado iti siensia?
Idi ubingak, pagay-ayatko ti nakaparsuaan. Dimmakkelak iti Richterswil, maysa a napintas a lugar iti Switzerland iti igid ti Lake Zurich. No dadduma, ipasiardak dagiti nagannak ken kakabsatko ken isuroda kaniak ti maipapan kadagiti parsua ken mula a malabsanmi.
Apay nga inadalmo no kasano nga operaen dagiti tultulang, susuop, ken pennet?
Apagbiit a nagtrabaho idi ni tatangko kas attendant iti operating room iti maysa nga ospital iti lugarmi. Nakagangganaygay a mangestoria maipapan kadagiti nakitana a panagopera sadiay isu a rimmayray ti interesko ket nagbalinak a siruhano idi agangay. Nagbalinak nga espesialista iti panagopera kadagiti tultulang, susuop, ken pennet gapu ta iti daytoy a propesion, magustuak ti agpanunot a kas iti inheniero tapno matarimaan dagita a paset ti bagi a mamagkuti kadatayo.
Kangrunaan iti amin, maragsakanak a makakita iti isasayaat ti salun-at dagiti pasientek. Talaga a magustuak ti makilangen iti tattao.
Apay a pagduaduaam idi ti kaadda ti Dios?
Nangrugi ti panagduaduak idi tin-edyerak. Dua ti kangrunaan a makagapu. Umuna, natakuatak nga immoral ti dadduma a mangisursuro iti relihion iti simbaan isu a nariribukanak unay. Maikadua, dadduma kadagiti mannursurok iti biology ket mamati iti ebolusion—maysa a pannursuro nga inakseptarko nangruna idi ages-eskuelaakon iti unibersidad.
Apay a namatika iti ebolusion?
Pinatik ngamin dagiti propesorko. Impagarupko met a ti panagpapada ti estruktura ti bagi ti dadduma a kita ti animal ti mangipakita a maymaysa ti nagtaudanda ken mangpaneknek iti teoria a ti panagbalbaliw ti pakabuklan dagiti natawid a gene (mutation) ket agresulta iti itataud dagiti baro a kita ti animal.
Ngem apay a nagbalbaliw ti kapanunotam?
Adda gayyemko a nangawis kaniak a tumabuno iti gimong dagiti Saksi ni Jehova. Bilibak ta mannakigayyem dagidi adda sadiay ken makaisuro dagiti palawag. Kalpasanna, sinarungkarannak ti maysa a nasingpet a babai iti dayta a kongregasion. Dinamagko kenkuana no kasano a masiertok nga umiso ti Biblia.
Impakitana kaniak dagiti padto ti Biblia maipapan iti adu a pasamak a matungtungpalen iti kaaldawantayo. Ti maysa a pagarigan ket ti padto ni Jesus a pagilasinan ti maudi nga al-aldaw ti agdama a lubong: gubat iti nadumaduma a nasion, “dadakkel a ginggined,” ken nasaknap nga ‘angol ken kinakirang ti taraon.’ * Dinakamatna met dagiti padto maipapan iti nariribuk a kagimongan ken ikakaro ti kinaagum ken dadduma a kinadakes a makitkitatayo ita. * Di nagbayag, rinugiakon ti napasnek a panagadalko iti Biblia ket idi agangay, naamirisko a kanayon a pumayso dagiti padtona. Inusigko met ti panangmatmatko maipapan iti nagtaudan iti biag.
Nakatulong kadi ti panagsirarakmo iti medisina tapno makombinsirka nga adda nagtaudan ti biag?
Wen. Idi rinugiak nga adalen ti Biblia, madama ti panagsirarakko maipapan iti panagopera iti tumeng. Idi maudi a paset ti 1960’s, nalawlawagen ti pannakaawat dagiti sientista iti komplikado a mekanismo ti tumeng. Natakuatanda a saan la nga agpilko ti tumengtayo iti maymaysa a direksion a kas iti bisagra no di ket agpuligos ken aguyas tapno makapagna, makasala, maka-skate, ken adu pay ti maaramidtayo.
Agarup 40 a tawenen nga ikagkagumaan dagiti managsirarak ti mangdisenio iti artipisial a tumeng. Ngem narigat a tuladen ti tumeng ti tao yantangay komplikado dayta. No idilig met iti tumengtayo, saan unay nga agpaut dagiti artipisial a tumeng. Uray de kalidad dagiti materiales a mausar, maayatanen dagiti diseniador no agpaut iti 20 a tawen dagiti produktoda. Siempre, ti tumengtayo ket buklen dagiti sibibiag a selula a kanayon a mapabpabaro. Para kaniak, ti tumeng ket ebidensia a saan a naiparna a timmaud dayta babaen iti ebolusion. Imbes ketdi, nadisenio babaen iti sirib ti Dios.
Dagiti ngay mutation ken panagpapada ti estruktura ti bagi ti dadduma a kita ti animal?
Dayta a panagpapada paneknekanna nga adda maymaysa a Diseniador. Dagiti met mutation dida mapasayaat dagiti disenio kadagiti sibibiag nga organismo babaen ti panamagbalinna kadagita a nangatngato a kita. Imbes ketdi, ti mutation madadaelna dagiti genes. Siempre, posible nga adda pagsayaatan ti maysa nga aksidente—kas koma no ti tren ket maidungpar iti rangtay isu a madadael dayta, iti kasta, masalakniban ti siudad manipud kadagiti rumaut a soldado. Ngem dayta nga aksidente dina mapasayaat ti kasasaad ti siudad. Kasta met laeng dagiti mutation—dida mapasayaat dagiti organismo. Dida met pulos makapataud iti nakasaysayaat a disenio kas iti tumeng ti tao—ken ti dadduma pay a paset ti bagitayo.
Dagiti mutation dida pulos makapataud iti nakasaysayaat a disenio kas iti tumeng ti tao
Apay a nagbalinka a maysa kadagiti Saksi ni Jehova?
Idi rinugiak a yaplikar dagiti prinsipio ti Biblia, dakkel ti simmayaatan ti kalidad ti biagko. Kasta met nga idi timmabunoak iti internasional a kombension dagiti Saksi ni Jehova idi 2003, nakitak ti kasla pamilia a naisangsangayan a panagkaykaysada, uray kadagiti delegado a damdamoda pay laeng nga agkikita. Ipakpakitada ti pudno nga ayat iti maysa ken maysa ket kayatko ti agbalin a maysa kadakuada.


text:
“Adtoy! Addaak Kadakayo iti Amin nga Al-aldaw”
“Adtoy! Addaak kadakayo iti amin nga al-aldaw agingga iti panungpalan ti sistema ti bambanag.”—MAT. 28:20.
1. (a) Isalaysay iti ababa ti pangngarig maipapan kadagiti trigo ken dakes a ruot. (b) Kasano nga inlawlawag ni Jesus ti kaipapananna?
TI MAYSA kadagiti pangngarig ni Jesus maipapan iti Pagarian ket maipanggep iti mannalon a nagimula iti nasayaat a bin-i ti trigo ken ti kabusor a nagimula iti dakes a ruot iti nagbabaetan dagiti nasayaat a bin-i. Ad-adu ti nagtubo a dakes a ruot, ngem imbilin ti mannalon kadagiti adipenna: “Bay-anyo nga agpadpadada a dumakkel agingga iti panagani.” Kabayatan ti panawen ti panagani, mapuoran dagiti ruot ken maurnong dagiti trigo. Inlawlawag a mismo ni Jesus ti kaipapanan ti pangngarig. (Basaen ti Mateo 13:24-30, 37-43.) Ania ti ipalgak daytoy a pangngarig? (Kitaenyo ti tsart a “Dagiti Trigo ken Dagiti Dakes a Ruot.”)
2. (a) Ania ti iladawan dagiti pasamak iti talon? (b) Ania a paset ti pangngarig ti usigentayo?
2 Iyilustrar dagiti pasamak iti talon no kasano ken no kaano nga urnongen ni Jesus manipud iti sangatauan ti intero a klase trigo—dagiti napulotan a Kristiano a makipagturay kenkuana iti Pagarianna. Nangrugi ti panagmula idi Pentecostes 33 C.E. Malpas ti panagurnong inton dagiti napulotan a sibibiag iti panungpalan daytoy a sistema ti bambanag maawatda ti maudi a pannakaselioda ket kalpasanna maipanda idiay langit. (Mat. 24:31; Apoc. 7:1-4) Kas iti disso iti bantay a pagtannawagan iti buya iti aglawlaw, daytoy a pangngarig ipanayagna kadatayo dagiti pasamak kabayatan ti periodo ti agarup 2,000 a tawen. Ania dagiti makitatayo a pasamak a nainaig iti Pagarian? Ti pangngarig deskribirenna ti tiempo ti panagmula, idadakkel, ken panagani. Kangrunaanna a naipamaysa daytoy nga artikulo iti tiempo ti panagani. *
AY-AYWANAN IDA A NAIMBAG NI JESUS
3. (a) Ania a kasasaad ti timmanor kalpasan ti umuna a siglo? (b) Sigun iti Mateo 13:28, ania ti naisaludsod, ken siasino dagiti nagsaludsod? (Kitaenyo met ti footnote iti ngudo ti artikulo.)
3 Idi rugrugi ti maikadua a siglo C.E., ‘nagparang dagiti dakes a ruot’ idi timmaud dagiti sinsinan Kristiano ditoy lubong. (Mat. 13:26) Idi maikapat a siglo, dagiti Kristiano nga arig-dakes a ruot ket ad-adun ngem dagiti napulotan a Kristiano. Iti pangngarig, insaludsod dagiti adipen iti apoda no mabalinda a paruten dagiti dakes a ruot. * (Mat. 13:28) Ania ti sungbat ti apo?
4. (a) Ania ti ipakita ti sungbat ti Apo a ni Jesus? (b) Kaano a mailasinen no siasino dagiti arig-trigo a Kristiano?
4 Maipapan iti trigo ken dagiti dakes a ruot, kinuna ni Jesus: “Bay-anyo nga agpadpadada a dumakkel agingga iti panagani.” Ipakita dayta a bilin a manipud idi umuna a siglo agingga ita, kanayon nga adda dagiti napulotan nga arig-trigo a Kristiano ditoy daga. Dayta a konklusion ket pasingkedan ti imbaga ni Jesus idi agangay kadagiti pasurotna: “Addaak kadakayo iti amin nga al-aldaw agingga iti panungpalan ti sistema ti bambanag.” (Mat. 28:20) No kasta, salakniban ni Jesus dagiti napulotan a Kristiano iti amin nga al-aldaw agingga iti tiempo ti panungpalan. Ngem gapu ta ad-adu dagiti arig-dakes a ruot a Kristiano ngem kadagiti napulotan, ditay masinunuo no siasino ti klase trigo iti las-ud dayta naunday a periodo ti tiempo. Nupay kasta, sumagmamano a dekada sakbay a nangrugi ti panagani, mailasinen no siasino ti klase trigo. Kasano a kasta?
MENSAHERO A ‘MANGWAKNIT ITI DALAN’
5. Kasano a natungpal ti padto ni Malakias idi umuna a siglo?
5 Ginasut a tawen sakbay nga inted ni Jesus ti pangngarig maipapan kadagiti trigo ken dakes a ruot, pinaltiingan ni Jehova ni propeta Malakias a mangipakpakauna kadagiti pasamak a naipasimudaag iti pangngarig ni Jesus. (Basaen ti Malakias 3:1-4.) Ni Juan a Mammautisar ti ‘mensahero a nangwaknit iti dalan.’ (Mat. 11:10, 11) Idi dimteng idi 29 C.E., asideg idin ti tiempo ti pannakaukom ti nasion ti Israel. Ni Jesus ti maikadua a mensahero. Namindua a dinalusanna ti templo idiay Jerusalem—umuna, iti rugi ti ministeriona ken maikadua, idi dandanin agpatingga ti ministeriona. (Mat. 21:12, 13; Juan 2:14-17) No kasta, ti panagdalus ni Jesus ket maaramid iti maysa a periodo ti tiempo.
6. (a) Ania ti dakdakkel a kaitungpalan ti padto ni Malakias? (b) Kabayatan ti ania a periodo ti tiempo a sinukimat ni Jesus ti naespirituan a templo? (Kitaenyo met ti footnote iti ngudo ti artikulo.)
6 Ania ti dakdakkel a kaitungpalan ti padto ni Malakias? Kabayatan dagiti pinullo a tawen sakbay ti 1914, ti trabaho nga inaramid ni C. T. Russell ken dagiti kakabsat a nakipagtrabaho kenkuana ket kas iti inaramid ni Juan a Mammautisar. Inadalda ti Biblia tapno ammuenda no ania a talaga ti isursurona. Kas pagarigan, insuro dagiti Estudiante ti Biblia ti pudno a kaipapanan ti daton a subbot ni Kristo, imbutaktakda a kinaulbod ti umap-apuy nga impierno, ken inwaragawagda ti umad-adani idin a panagpatingga ti Panawen dagiti Gentil. Nupay kasta, adu idi a narelihiosuan a grupo ti agkunkuna a pasurot ni Kristo. Ti ngarud napateg a saludsod ket: Kadagita a grupo, asino ti trigo? Tapno masungbatan dayta, rinugian ni Jesus a sukimaten ti naespirituan a templo idi 1914. Dayta a trabaho a panagsukimat ken panagdalus ket maaramid iti maysa a periodo ti tiempo—manipud 1914 agingga iti nasapa a paset ti 1919. *
TAWTAWEN TI PANAGSUKIMAT KEN PANAGDALUS
7. Idi rinugian ni Jesus ti panagsukimatna idi 1914, ania ti nasarakanna?
7 Idi rinugian ni Jesus ti panagsukimatna, ania ti nasarakanna? Maysa a bassit a grupo dagiti naregta nga Estudiante ti Biblia nga, iti nasurok a 30 a tawen, inusarda ti pigsa ken kinabaknangda a mangisayangkat iti naganetget a kampania a panangasaba. * Naragsakan la ketdi ni Jesus ken dagiti anghel a nakakita iti sumagmamano ngem naandur nga arig-trigo nga ungkay a di nabaelan a leppesen dagiti dakes a ruot ni Satanas! Ngem nasken a ‘madalusan dagiti annak ni Levi,’ dagiti napulotan. (Mal. 3:2, 3; 1 Ped. 4:17) Apay?
8. Ania dagiti napasamak kalpasan ti 1914?
8 Idi arinunos ti 1914, adda dagiti Estudiante ti Biblia a naupay gapu ta saanda a naipan idiay langit. Idi 1915 ken 1916, bimmannayat ti trabaho a panangasaba gapu iti ibubusor dagiti adda iti ruar ti organisasion. Nakarkaro pay, kalpasan ti ipapatay ni Kabsat Russell idi Oktubre 1916, adda dagiti bimmusor manipud iti mismo nga uneg ti organisasion. Uppat kadagiti pito a direktor ti Watch Tower Bible and Tract Society ti kimmontra iti desision a ni Kabsat Rutherford ti napili a mangidaulo iti trabaho. Pinadasda ti mangpataud iti panagsisina, ngem idi Agosto 1917, pimmanawda iti Bethel. Pudno a maysa daytoy a panangdalus! Adda met dagiti Estudiante ti Biblia a simmardeng gapu iti panagbutengda iti tao. Ngem ti kaaduan ket situtulok a nagbalbaliw tapno agbalinda a nadalus iti imatang ti Dios. Gapuna, inkeddeng ni Jesus nga isuda dagiti pudno a Kristiano a trigo, ngem linaksidna dagiti amin a sinsinan Kristiano, a pakairamanan ti amin nga adda kadagiti relihion ti Kakristianuan. (Mal. 3:5; 2 Tim. 2:19) Ania ti simmaruno a napasamak? Tapno maammuantayo, subliantayo ti pangngarig maipapan kadagiti trigo ken dakes a ruot.
ANIA TI MAPASAMAK KALPASAN A MANGRUGI TI PANAWEN TI PANAGANI?
9, 10. (a) Ania ti usigentayo ita maipapan iti panawen ti panagani? (b) Ania ti napasamak kabayatan ti panawen ti panagani?
9 Kinuna ni Jesus a “ti panagani ket panungpalan ti sistema ti bambanag.” (Mat. 13:39) Nangrugi idi 1914 dayta a panawen ti panagani. Usigentayo ti impadto ni Jesus a lima a pasamak iti dayta a tiempo.
10 Umuna, panangummong kadagiti dakes a ruot. Kinuna ni Jesus: “Iti panawen ti panagani ibagakto kadagiti managani, Umuna nga ummongenyo dagiti dakes a ruot ket reppetenyo ida iti pinungpungngo.” Kalpasan ti 1914, rinugian dagiti anghel nga ‘ummongen’ dagiti arig-dakes a ruot a Kristiano babaen ti panangisinada kadakuada kadagiti napulotan nga “annak ti pagarian.”—Mat. 13:30, 38, 41.
11. Agingga ita, ania ti nakaidumaan dagiti pudno a Kristiano kadagiti sinsinan Kristiano?
11 Bayat nga agpatpatuloy ti trabaho a panangummong, mas limmawag ti nagdumaan dagiti dua a grupo. (Apoc. 18:1, 4) Idi 1919, nabatad a natnagen ti Babilonia a Dakkel. Ania ti kangrunaan a nakaidumaan dagiti pudno a Kristiano kadagiti sinsinan Kristiano? Ti trabaho a panangasaba. Dagiti mangidadaulo kadagiti Estudiante ti Biblia inrugida nga ipaganetget ti kinapateg ti pannakipaset ti tunggal maysa iti trabaho a panangikasaba iti Pagarian. Kas pagarigan, ti pampleta a To Whom the Work Is Entrusted, a naipablaak idi 1919, ginutugotna ti amin a napulotan a Kristiano a mangasaba iti binalaybalay. Kinunana: “No ar-arigen, nagdakkel ti trabaho, ngem trabaho dayta ti Apo, ket pabilgennatayo a mangitungpal iti dayta. Addaankayo iti pribilehio a makiraman iti dayta.” Ania ngay ti inaramidda? Sigun iti The Watch Tower idi 1922, manipud idi 1919, pinarayray dagiti Estudiante ti Biblia ti trabahoda a panangasaba. Di nagbayag, ti panangasaba iti binalaybalay ket nagbalinen a pakabigbigan dagiti matalek a Kristiano iti daydi a tiempo ken uray agingga ita.
12. Manipud kaano a naurnongen ti klase trigo?
12 Maikadua, panangurnong kadagiti trigo. Imbilin ni Jesus kadagiti anghelna: “Inkay urnongen dagiti trigo iti kamaligko.” (Mat. 13:30) Manipud idi 1919, naurnongen dagiti napulotan iti nadalusanen a kongregasion Kristiano. Para kadagiti napulotan a Kristiano a sibibiagto pay inton agpatingga daytoy a sistema ti bambanag, ti maudi a panangurnong ket mapasamak inton awatenda ti nailangitan a gunggonada.—Dan. 7:18, 22, 27.
13. Ania ti ipalgak ti Apocalipsis 18:7 maipapan iti agdama a kababalin ti balangkantis, wenno Babilonia a Dakkel, a pakairamanan ti Kakristianuan?
13 Maikatlo, panagsangit ken panagngaretnget. Kalpasan a mareppet dagiti anghel dagiti dakes a ruot, ania ti mapasamak? Maipapan iti kasasaad dagiti klase ruot, kinuna ni Jesus: “Sadiay addanto panagsangitda ken panagngaretnget dagiti ngipenda.” (Mat. 13:42) Mapaspasamak kadi daytan? Saan pay. Ngamin, ti Kakristianuan, kas paset ti balangkantis, ibagbagana pay laeng iti bagina: “Agtugtugawak a maysa a reyna, ken saanak a balo, ket saankonto a pulos makita ti panagleddaang.” (Apoc. 18:7) Wen, iti panagriknana, naan-anay ti pannakabalinna, ta ipapanna pay ketdi nga ‘agtugtugaw a kas reyna’ iti ngatuen ti amin a napolitikaan a lider. Iti agdama, dagidiay iladladawan ti dakes a ruot ket agpampannakkel, saan nga agsangsangit. Ngem dandanin agbaliw dayta.
14. (a) Kaano ken apay nga ‘agngaretnget dagiti ngipen’ dagiti sinsinan Kristiano? (b) Kasano a ti nabalbaliwan a pannakaawattayo iti Mateo 13:42 ket maitunos iti kababagas ti Salmo 112:10? (Kitaenyo ti footnote iti ngudo ti artikulo.)
14 Kabayatan ti dakkel a rigat, kalpasan a nadadaelen ti amin nga organisado a palso a relihion, aglemmengto dagiti dati a pasurotda ngem awan masarakanda a natalged a disso. (Luc. 23:30; Apoc. 6:15-17) Kalpasanna, inton maamirisda a saanda a maliklikan ti pannakadadael, agsangitda gapu ta awanen ti maaramidanda ken ‘agngaretngetda’ gapu iti pungtot. Kas impakpakauna ni Jesus iti padtona maipapan iti dakkel a rigat, iti dayta a nakaam-amak a kanito, “saplitendanto ti bagbagida iti panagun-unnoy.” *—Mat. 24:30; Apoc. 1:7.
15. Ania ti mapasamak kadagiti dakes a ruot, ken kaano a mapasamak dayta?
15 Maikapat, pannakaipuruak iti urno. Ania ti mapasamak kadagiti pinungpungngo a dakes a ruot? Dagiti anghel “ipuruakdanto ida iti umap-apuy nga urno.” (Mat. 13:42) Kaipapanan dayta ti naan-anay a pannakadadael. Gapuna, dagiti dati a pasurot dagiti palso a narelihiosuan nga organisasion ket madadaelto kabayatan ti maudi a paset ti dakkel a rigat, inton Armagedon.—Mal. 4:1.
16, 17. (a) Ania ti maudi a pasamak a dinakamat ni Jesus iti pangngarigna? (b) Apay a maikunatayo nga iti masanguananto pay laeng a matungpal dayta?
16 Maikalima, panagsilnag a siraraniag. Ingngudo ni Jesus ti padtona kadagitoy a sasao: “Iti dayta a tiempo, dagiti nalinteg agsilnagdanto a siraraniag a kas iti init iti pagarian ni Amada.” (Mat. 13:43) Kaano ken sadinonto dayta? Matungpalto pay laeng dagita a sasao iti masanguanan. Ti impadto ni Jesus ket saan a mapaspasamak ita ditoy daga, no di ket mapasamakto pay laeng idiay langit. * Usigentayo ti dua a rason no apay a kasta ti konklusiontayo.
17 Umuna, ti saludsod a “kaano.” Kinuna ni Jesus: “Iti dayta a tiempo, dagiti nalinteg agsilnagdanto a siraraniag.” Ti sasao nga “iti dayta a tiempo” nabatad a tuktukoyenna ti pasamak a kadakdakamat ni Jesus—ti ‘pannakaipuruak dagiti dakes a ruot iti umap-apuy nga urno.’ Mapasamak dayta kabayatan ti maudi a paset ti dakkel a rigat. No kasta, ti ‘panagsilnag a siraraniag’ dagiti napulotan ket mapasamak la ketdi iti dayta met laeng a masanguanan a tiempo. Maikadua, ti saludsod a “sadino.” Kinuna ni Jesus a dagiti nalinteg ‘agsilnagdanto iti pagarian.’ Ania ti kaipapanan dayta? Amin a matalek a napulotan nga addanto pay laeng ditoy daga kalpasan ti umuna a paset ti dakkel a rigat naawatdanton ti maudi a pannakaselioda. Kalpasanna, kas naipasimudaag iti padto ni Jesus maipapan iti dakkel a rigat, maurnongdanto idiay langit. (Mat. 24:31) Sadiay nga agsilnagdanto “iti pagarian ni Amada,” ken di agbayag kalpasan ti gubat ti Armagedon, agbalindanto a paset ti naragsak a nobia ni Jesus iti “panagkasar ti Kordero.”—Apoc. 19:6-9.
NO KASANO A MAGUNGGONAANTAYO
18, 19. Kadagiti ania a pamay-an a magunggonaan ti tunggal maysa kadatayo no ammotayo ti kaipapanan ti pangngarig ni Jesus maipapan kadagiti trigo ken dakes a ruot?
18 Kasano a magunggonaan ti tunggal maysa kadatayo iti naadaltayo maipapan iti daytoy a pangngarig? Usigentayo ti tallo a pamay-an. Umuna, paunegenna ti pannakatarustayo. Ipalgak ti pangngarig ti maysa a napateg a rason no apay nga ipalpalubos ni Jehova ti kinadakes. ‘Pinanuynoyanna dagiti basehas ti pungtot’ tapno isaganana “dagiti basehas ti asi”—ti klase trigo. * (Roma 9:22-24) Maikadua, pabilgenna ti panagtalektayo. Bayat nga umas-asideg ti panungpalan, dagiti bumusbusor degdeganda ti ibubusorda kadatayo, “ngem saanda nga agballigi.” (Basaen ti Jeremias 1:19.) No kasano a nabayagen a salsalakniban ni Jehova ti klase trigo, ti nailangitan nga Amatayo babaen ken Jesus ken dagiti anghel ket addanto met kadatayo “iti amin nga al-aldaw” agingga iti panungpalan.—Mat. 28:20.
19 Maikatlo, ti pangngarig tulongannatayo a mangammo no siasino ti klase trigo. Apay a nagpateg dayta? Ti pannakaammotayo no siasino dagiti arig-trigo a Kristiano ket napateg tapno maammuantayo ti sungbat ti insaludsod ni Jesus iti nalawa ti saklawenna a padtona maipapan iti maudi nga al-aldaw. Insaludsodna: “Siasino a pudpudno ti matalek ken masirib nga adipen?” (Mat. 24:45) Mangipaay ti sumaganad a dua nga artikulo iti makapnek a sungbat iti dayta a saludsod.
^ par. 2 Parapo 2: Mainaig iti kaipapanan ti dadduma pay a paset ti pangngarig, paregtaendakayo a mangbasa iti artikulo a “Dagiti Nalinteg Agsilnagdanto a Siraraniag a kas iti Init” iti Ti Pagwanawanan a Marso 15, 2010.
^ par. 3 Parapo 3: Natay idin dagiti apostol ni Jesus ket dagiti natda kadagiti napulotan ditoy daga ti iladladawan dagiti trigo, saan a dagiti adipen. No kasta, dagiti anghel ti iladladawan dagitoy nga adipen. Iti maudi a paset ti pangngarig, dagidiay mangummong kadagiti dakes a ruot ket isu dagiti anghel.—Mat. 13:39.
^ par. 6 Parapo 6: Maysa daytoy a panagbalbaliw iti pannakaawattayo. Iti napalabas, impagaruptayo a ti panagsukimat ni Jesus ket napasamak idi 1918.
^ par. 7 Parapo 7: Manipud idi 1910 agingga idi 1914, agarup 4,000,000 a libro ken nasurok a 200,000,000 a tract ken pampleta ti naipaima dagiti Estudiante ti Biblia.
^ par. 14 Parapo 14: Maysa a panagbalbaliw daytoy iti pannakaawattayo iti Mateo 13:42. Iti napalabas, inlawlawag dagiti publikasiontayo a dagiti sinsinan Kristiano ket pinullo a tawenen nga ‘agsangsangitda ken agngarngaretnget dagiti ngipenda,’ nga agdungdung-awda gapu ta ibutbutaktak “ti annak ti pagarian” ti kinasiasino dagita a sinsinan Kristiano—ti “annak daydiay nadangkes.” (Mat. 13:38) Ngem laglagipentayo a ti panagngaretnget dagiti ngipen ket mainaig iti pannakadadael.—Sal. 112:10.
^ par. 16 Parapo 16: Kuna ti Daniel 12:3 a “dagidiay addaan iti pannakatarus [napulotan a Kristiano] agsilnagdanto a kas iti kinaraniag ti tangatang.” Bayat nga addada pay laeng ditoy daga, ar-aramidenda daytoy babaen ti pannakiramanda iti trabaho a panangasaba. Ngem ti panawen a tuktukoyen ti Mateo 13:43 ket inton agsilnagda a siraraniag iti nailangitan a Pagarian. Ti pannakaawattayo idi ket maymaysa nga aktibidad—ti trabaho a panangasaba—ti tuktukoyen dagita a dua a teksto.
^ par. 18 Parapo 18: Kitaenyo ti libro nga Umadanika ken Jehova, panid 288-289.


text:
Dios
Ti Dios ket kankanayon nga isipen a kas ti kangatuan a parsua ken ti kangrunaan a banag iti pammati.[1] Iti teismo, ti Dios ket isu ti nagpartuat ken agtartaripatu iti law-ang. Iti deismo, ti Dios ket isu ti nagpartuat (ngem saan a nagtartaripatu) iti law-ang. Iti panteismo, ti Dios ket isu ti law-ang. Dagiti teologo ket nangibagbagada kadagiti nadumaduma a gupit kadagiti adu a paggiddiatan dagiti konsepto ti Dios. Kadawyan kadagitoy ket ti omnisiensia (awan inggana a pannakaammo), pannakabalin (awan patingga a bileg), omnipresensia (adda amin ti aniaman a lugar), omnibenebolensia (puro a kinaemma), nainlangitan a kinanumo, ken ti agnanayon ken kammasapulan a kaadda. Ti Monoteismo ket isu ti pammati ti kaadda ti Dios wenno iti kinaagmaymaysa iti Dios.
Ti Dios ket naisipan pay a kas ti inkorporeal (di material), ti personal a parsua, ti taudan ti amina a moral a rebbeng, ken ti "kalatan a maisipan a kaadda".[1] Dagitpy a gupit ket sinuportaran idi dagiti nadumaduma a degrado babaen dagiti nasapa a teologo a pilosopo a Hudio, Kristiano ken Muslim . Adu kadagiti nadayeg a mediebal a pilosopo ken moderno a pilosopo ket nakaparang-ay kadagiti argumento para ken suppiat ti kaadda ti Dios.
Adda ti adu a nagnagan para iti Dios, ken dagiti nadumaduma a nagan ket naikapet kadagiti nadumaduma a kultural a kapanunotan no sino ti Dios ken ania dagiti gupit a tagikuana. Iti Hebreo a Biblia "Siak ti Siak", ken ti "Tetragrammaton" YHVH ket naus-usar a kas nagnagan ti Dios, bayat a ti Yahweh, ken Jehovah ket sagpaminsan nga inus-usar iti Kristianidad a panangiyebekkas iti YHVH. Iti Arabiko, ti nagan nga Allah ("ti Dios") ket isu ti naus-usar, ken gapu ti kadayeg ti Islam kadagiti agsasao ti Arabiko, ti nagan nga "Allah" ket adda dagiti kaibuksilanna iti Islamiko a pammati ken kultura. Dagiti Muslim ket agikedkeddengda a ti adu a titulo a nagnagan para iti Dios, bayat nga ti Hudaismo ket kadawyan a mangitudtudo ti Dios babaen ti naitituluan a nagnagan ti Elohim wenno Adonai. Iti Hinduismo, ti Brahman ket kankanayon a naikeddeng a ti monistiko a diosen.[2] Dagiti dadduma pay a relihion ket addaanda ti nagnagan para iti Dios, kas pagarigan, ti Baha iti Bahá'í a Pammati,[3] Ti Waheguru iti Sikismo,[4] ken Ahura Mazda iti Zoroastrianismo.[5]
Dagiti nota[urnosen | urnosen ti taudan]
- ^ a b Swinburne, R.G. Ti "Dios" iti Honderich, Ted. (ed)Ti Oxford Kumaduaan iti Pilosopia, Unibersidad ti Oxford a Pagmalditan, 1995.
- ^ Panteismo: Ti Di Teistiko a Konsepto iti Diosen - Panid 136, Michael P. Levine - 2002
- ^ Ti Rambakan para iti Kararua: Dagiti meditasion kadagiti Gupit iti Dios : ... - Panid x, Baháʾuʾlláh, Joyce Watanabe - 2006
- ^ Pilosopia ken Pammati iti Sikismo - Panid ix, Kartar Singh Duggal - 1988
- ^ Ti Intelektual a Panagraraem: Paungarem ti Isipmo, Lippasem ti Panagadalmo, ken Agdayangdayangka a natalged kadagiti nakultura a klase, David S. Kidder, Noah D. Oppenheim, panid 364
Dagiti nagibasaran[urnosen | urnosen ti taudan]
- Beck, Guy L. (Ed.) (2005). Dagiti Pagpilian a Krishna: Rehional ken Berkular a Pakaidumadumaan iti Hindu a Diosen. SUNY Press. ISBN 0-7914-6415-6.
- Pickover, Cliff, Ti Paradokso iti Dios ken ti Siensia iti Omnisiensia, Pagmalditan ti Palgrave/San Martin, 2001. ISBN 1-4039-6457-2
- Collins, Francis, Ti Pagsasao ti Dios: Ti maysa a Sientista ket Mangitited ti Ebidensia para iti Pammati, Free Press, 2006. ISBN 0-7432-8639-1
- Harris interaktibo, Bayat nga Kaaduan kadagiti Amerikan ket Namatmati iti Dios, 36% laeng ti Mapmapan kadagiti Relihioso a Serbisio iti Maminsan ti maysa a Bulan wenno Adadu pay
- Miles, Jack, Dios: A Biograpia, Knopf, 1995, ISBN 0-679-74368-5
- Armstrong, Karen, Ti Pakasaritaan ti Dios: Ti 4,000-a Tawtawen a Panagbirbiruk ti Hudaismo, Kristianidad ken Islam, Ballantine Books, 1994. ISBN 0-434-02456-2
Dagiti silpo ti ruar[urnosen | urnosen ti taudan]
Dagiti inadaw a sasao a mainaig iti Dios iti Wikiquote (iti Ingles)


text:
JW BROADCASTING
Agbuya iti Streaming iti Roku
Ti seksion nga Streaming iti JW Broadcasting ket kas iti TV nga addaan kadagiti channel a naglaon kadagiti naiprograma a pabuya. No kayatmo a kontrolen ti pannakai-play ti video (kas pagarigan, agbuyaka iti video manipud iti rugi, ken i-pause, i-rewind, wenno i-fast forward-mo), mapanka iti seksion a Video on Demand.
(Palagip: Naipakita iti daytoy a tutorial ti ladawan ti remote a Roku 3. Mabalin a naiduma bassit ti remote-mo.)
Tapno nasaysayaat ti panangusarmo iti streaming ti JW Broadcasting iti Roku, surotem dagitoy nga instruksion:
Agbuya iti Streaming Channel
Piliem ti Streaming iti home page ti JW Broadcasting tapno makitam dagiti channel.
Usarem ti Left ken Right arrow iti Roku remote-mo nga agpili iti channel. Bayat nga agpilpilika, agparang ti ladawan, paulo, ken ababa a deskripsion dagiti channel iti tengnga ti iskrin. Talmegam ti OK button tapno maluktam ti channel a kayatmo.
Bayat nga agluklukat ti video, agparang iti channel menu ti nagan ti channel ken ti paulo ti agluklukat a video ken ti sumaruno a tallo a video.
Tip: No naglukaten ti video ket kayatmo nga iserra ti channel menu, talmegam ti Left arrow iti Roku remote-mo.
Agpili iti Sabali a Channel
No agbuybuyaka iti maysa nga streaming channel, adda dua a pamay-an tapno makapanka iti sabali a channel:
Agsublika iti iskrin a pagpilian iti channel
Talmegam ti Left arrow wenno Back button tapno makasublika iti iskrin a pagpilian iti channel. Usarem ti Left ken Right arrow tapno makitam ti nagduduma a channel. Talmegam ti OK button tapno maluktam ti channel a kayatmo.
Mapanka iti sabali a channel
Bayat nga agbuybuyaka iti maysa nga streaming channel, talmegam ti Up wenno Down arrow tapno makapanka iti immuna wenno sumaruno a channel. Bayat nga agluklukat ti video, agparang iti channel menu ti nagan ti channel ken ti paulo ti video. Talmegam ti Up wenno Down arrow tapno makapanka iti sabali a channel wenno urayem nga aglukat ti video.
Agusar iti Channel Menu
Bayat nga agbuybuyaka iti maysa nga streaming channel, talmegam ti Right arrow tapno maluktam ti channel menu.
Iti channel menu, agparang ti nagan ti channel ken ti paulo ti agple-play a video ken dagiti sumaruno a video. Mabalinmo met a pilien ti Play From Beginning ken Play With Subtitles. Usarem ti Up wenno Down arrow tapno makapilika iti opsion. Talmegam ti OK button tapno mapilim.
Play From Beginning: Piliem daytoy nga opsion tapno mabuyam ti video iti seksion a Video on Demand. Iti dayta a seksion, mabalinmo nga i-play ti video manipud iti rugi, i-pause, i-rewind, ken i-fast forward.
Play With Subtitles: Piliem daytoy nga opsion tapno mai-play nga adda subtitle-na ti video a buybuyaem, ken tapno agparang dagiti subtitle (no adda) iti amin a video iti seksion nga Streaming wenno Video on Demand. No kayatmo a saanen nga agparang dagiti subtitle, luktam manen daytoy a menu sa piliem ti Play Without Subtitles. (Palagip: Agparang laeng daytoy nga opsion no adda subtitle ti agple-play a video.)
Tapno maiserram ti channel menu, talmegam ti Left arrow, Right arrow, wenno Back button.


text:
PASET 3
No Kasano a Solbaren Dagiti Problema
“Maaddaankayo iti nasged nga ayat iti maysa ken maysa, agsipud ta ti ayat abbonganna ti nakaad-adu a basol.”—1 Pedro 4:8
No rugianyo ti biagyo kas agassawa, tumaud ti nagduduma a problema. Mabalin a gapu ta nagduma ti panagpampanunot, rikrikna, ken panangmatmatyo iti biag. Mabalin met a gapu iti problema ti sabali a tao ken dagiti di ninamnama a pasamak.
Nalaka laeng a di ikankano ti pudno a kasasaad, ngem balakadannatayo ti Biblia a sanguentayo dagiti problematayo. (Mateo 5:23, 24) No iyaplikaryo dagiti prinsipio ti Biblia, maammuanyo ti kasayaatan a solusion dagiti problemayo.
1 PAGSARITAANYO TI PROBLEMA
TI KUNA TI BIBLIA: “Adda . . . tiempo ti panagsao.” (Eclesiastes 3:1, 7) Siguraduem nga adda tiempoyo nga agsarita maipapan iti problema. Ibagam ti rikrikna ken kapanunotam. Kanayon a ‘sawem ti pudno’ iti asawam. (Efeso 4:25) Uray no masuronka, dika makiriri. No naalumamay ti sungbatmo, saan nga agturong iti apa ti simple a saritaanyo.—Proverbio 15:4; 26:20.
Uray no adda dikay pagtunosan, nakonsiderasionka koma latta, ipakitam nga ay-ayatem ken raraemem ti asawam. (Colosas 4:6) Ikagumaanyo a solbaren a dagus ti problemayo ken itultuloyyo ti komunikasionyo.—Efeso 4:26.
NO ANIA TI MAARAMIDAM:
Mangikeddeng iti umiso a tiempo tapno pagsaritaanyo ti problema
No agsasao ti asawam dika sumampitaw. Addanto latta tiempom nga agsao
2 IMDENGAM KEN TARUSAM
TI KUNA TI BIBLIA: “Maaddaankayo iti kinalailo iti maysa ken maysa. Iti panangipakita ti pammadayaw iti maysa ken maysa mangidaulokayo.” (Roma 12:10) Napateg no kasano ti panagimdengmo. Ikagumaam a tarusan ti panangmatmat ti asawam ken ipakitam ti pannakipagrikna ken kinapakumbaba. (1 Pedro 3:8; Santiago 1:19) Dika basta agindedengngeg. No mabalin, isardengmo ti ar-aramidem ken denggem ti ibagbaga ti asawam wenno kiddawem a pagsaritaanyonto dayta. Dika agrurod a dagus no panunotem a saanmo a kalaban ti asawam. —Eclesiastes 7:9.
NO ANIA TI MAARAMIDAM:
Umimdengka ken tarusam ti ibagbagana uray no dika umanamong iti dayta
Tarusam no ania ti kayat a sawen ti asawam. Paliiwem ti tignay ken wagas ti panagsaona
3 ARAMIDENYO TI NAGSARITAANYO
TI KUNA TI BIBLIA: “Iti tunggal kita ti panagbannog maadda ti pagsayaatan, ngem ti laeng sao dagiti bibig mamagannayas iti panagkasapulan.” (Proverbio 14:23) Saan nga umdas nga agtunoskayo iti solusion. Masapul nga aramidenyo ti napagsaritaanyo. Agkasapulan daytoy iti panangikagumaan ngem sulit ti resultana. (Proverbio 10:4) No agtinnulongkayo adda “naimbag a gunggona” gapu iti panagreggetyo.—Eclesiastes 4:9.
NO ANIA TI MAARAMIDAM:
Ikeddengmo no ania dagiti praktikal nga aramidem tapno masolbar dagiti problema
Sagpaminsan nga usigem ti nagrang-ayam
Ammuem ti Ad-adu Pay
AGRIINGKAYO!
No Kasano ti Dumngeg a Naimbag
Saan la a basta teknik ti napasnek a panagimdeng no di ket ebkas dayta ti ayat. Ammuem no kasano ti nasaysayaat a panagimdeng.
AGRIINGKAYO!
No Kasano a Maliklikan ti Makapasakit a Sasao
Ania ti mabalinmo nga aramiden no nabaybay-anyo nga agassawa a ti makapasakit a sasao ti nangdadael iti relasionyo?
AGRIINGKAYO!
No Kasano a Pagpatinggaen ti Di Panagin-innuni
Kasano a ti dadduma a pagassawaan ket dumteng iti situasion a dida agin-innuni, ken ania ti mabalinda nga aramiden tapno masolbarda ti dida pagtunosan?


text:
Kategoria:Teknolohia
Dagiti subkategoria
Daytoy a kategoria ket addaan kadagiti sumaganad a 11 a subkategoria, manipud iti 11 a dagup.
- Teknolohia babaen ti kita (10 K)
- Dagiti sistema ti teknolohia (5 K)
A
- Aruaten (2 K)
D
- Digital a teknolohia (3 K, 2 P)
I
- Industria (2 K, 1 P)
- Inhenieria (2 K, 1 P)
K
- Komunikasion (3 K, 2 P)
P
- Pakasaritaan ti teknolohia (1 K, 1 P)
T
- Teknolohia ti pakaammo (1 K)
E
- ► Dagiti pungol nga artikulo ti teknolohia (20 P)
Pampanid iti kategoria "Teknolohia"
Dagiti sumaganad a 2 a panid ket adda iti daytoy a kategoria, manipud iti 2 a dagup.


text:
Adda Kadi Asawa ni Jesus? Adda Kadi Kakabsatna?
Sungbat ti Biblia
Paneknekan ti Biblia nga awan asawa ni Jesus, nupay awan ti espesipiko a dakdakamatenna no isu ket nangasawa. * Usigem ti sumaganad:
Masansan a dakamaten ti Biblia ti maipapan iti pamilia ni Jesus, dagiti babbai a kimmuyog kenkuana bayat ti ministeriona, ken dagiti babbai a nakatakder iti abayna idi napapatay. Ngem awan ti dinakamat ti Biblia nga asawana. (Mateo 12:46, 47; Marcos 3:
31, 32; 15:40; Lucas 8: 2, 3, 19, 20; Juan 19:25) Nainkalintegan laeng nga awan ti mabasatayo iti Biblia maipapan iti daytoy gapu ta di pulos nagasawa ni Jesus.
Maipapan kadagiti nagtalinaed a di naasawaan tapno ad-adu ti panawenda nga agserbi iti Dios, kinuna ni Jesus kadagiti adalanna: “Ti makaiwaya iti dayta [kinaawan asawa] iwayaanna koma dayta.” (Mateo 19:10-12.) Nangipakita iti ulidan kadagiti nangpili a di agasawa tapno maipamaysada ti agserbi iti Dios.
—Juan 13:15; 1 Corinto 7: 32- 38.
Sakbay ti ipapatayna, insagana ni Jesus ti pannakaaywan ti inana. (Juan 19:25-
27) No koma adda asawa ni Jesus wenno adda anakna, sigurado la ketdi nga impaayna ti kasapulan dagiti kapamiliana.
Nupay dinakamat ti Biblia ni Jesus kas ulidan ti assawa a lallaki, saanna a tuktukoyen ditoy ti panangtrato ni Jesus iti asawana a babai. Imbes ketdi kinunana: “Assawa a lallaki, itultuloyyo nga ayaten dagiti assawayo, no kasano a ti Kristo inayatna met ti kongregasion ken inyawatna ti bagina a maipaay iti dayta.” (Efeso 5:25) No talaga koma nga adda idi asawa ni Jesus, saan kadi a ti perpekto nga ulidanna koma kas asawa a lalaki ti inusarna iti dayta a bersikulo?
Adda kadi kakabsatna?
Wen, adda innem a kakabsat ni Jesus, da Santiago, Jose, Simon, ken Judas ken ti dua a babbai. (Mateo 13:54-
Di umiso a kapanunotan maipapan iti kakabsat ni Jesus
Tapno masuportaran ti kapanunotan a nagtalinaed a birhen ni Maria iti intero a panagbiagna, nagduduma ti nangyaplikaranda iti kaipapanan ti sao a “kakabsat.” Kas pagarigan, ibaga ti dadduma a ti kakabsat ni Jesus ket annak ni Jose iti immuna nga asawana. Ngem ipakita ti Biblia a tinawid ni Jesus ti legal a kalintegan nga agari a naikari ken David. (2 Samuel 7:
Ti kadi sao a “kakabsat” ket tumukoy kadagiti adalanna, wenno naespirituan a kakabsatna? Daytoy nga ideya ket maikontra iti Kasuratan, ngamin ibaga ti Biblia nga adda idi gundaway a dagiti “kakabsatna, iti kinapudnona, saanda a winatwat ti pammati kenkuana.” (Juan 7:5) Nalawag nga ipakita ti Biblia a nagduma dagiti kakabsat ni Jesus kadagiti adalanna.
Adda met dagiti mangibaga a kasinsin kano ni Jesus dagiti kakabsatna. Ngem nagduduma a sasao ti inusar ti Griego a Kasuratan para iti “kabsat,” “kabagian,” ken “kasinsin.” (Lucas 21:16; Colosas 4:
^ par. 3 Iti Biblia, natukoy ni Kristo kas nobio, ngem ipakita dagiti konteksto a tumukoy dayta iti simboliko a pamay-an.
^ par. 13 Kitaem met ti The Gospel According to St. Mark, Second Edition, ni Vincent Taylor, panid 249, ken ti A Marginal Jew


text:
Ti Wikipedia ket maysa nga
ensiklopedia nga addaan ti
nawaya a linaon a nakatiponan/pakatiponan dagiti sinurat ken/wenno patarus dagiti nagparawad iti sangalubongan. Maysa a
wiki daytoy a pagsaadan a kaipapananna a nawaya a baliwan ti asino man ti ania man nga artikulo ditoy.
Ti
Wikipedia ket maysa a marka ti pabrika ti
Wikimedia Foundation, Inc.
Adda iti babaen ti
GNU Free Documentation License (GFDL) amin a teksto iti Wikipedia, kasta met ti kaaduan kadagiti ladawan wenno imahen ken dadduma pay a linaonna. Agtalinaed ti karbengan ti panagtagikua kadagiti contributor kabayatan a paspasingkedan met ti GFDL a nawaya ken libre a maidaya ken maiwaras dagiti linaon.


text:
Fidel Castro
Ni Fidel Alejandro Castro Ruz (Panangibalikas nga Espaniol: [fiˈðel aleˈxandɾo ˈkastɾo ˈrus] audio (tulong·paammo); Agosto 13, 1926 – Nobiembre 25, 2016) ket taga-Kuba a politiko ken rebolusionario a nagturay iti Republika ti Kuba a kas ti Nangruna a Ministro manipud idi 1959 aginggana idi 1976 ken kalpasanna a kas Presidente ti Kuba manipud idi 1976 aginggana idi 2008. Iti politika, isu ket Marxista–Leninista ken Kubano a nasionalista,isu ket nagserbi pay a kas ti Umuna a Sekretario ti Partido Komunista ti Kuba manipud idi 1961 aginggana idi 2011. Babaen iti administrasionna, ti Kuba ket nagbalin maysa-partido nga estado ti komunista; ti industria ken dagiti negosio ket nainasionalisadoda idi, ken dagiti reporma sosialista ti estado ket naisayangkat iti amin a paset ti kagimongan. Iti sangalubongan, ni Castro ket Sekretario Heneral idi ti Di Nailinia a Tignay manipud idi 1979 aginggana idi 1983 ken manipud idi 2006 aginggana idi 2008.
Dagiti nagibasaran[urnosen | urnosen ti taudan]
Adu pay a mabasbasa[urnosen | urnosen ti taudan]
- Benjamin, Jules R. (1992). The United States and the Origins of the Cuban Revolution: An Empire of Liberty in an Age of National Liberation. Princeton, New Jersey: Princeton University Press. ISBN 978-0691025360.
- Bohning, Don (2005). The Castro Obsession: U.S. Covert Operations Against Cuba, 1959–1965. Washington, D.C.: Potomac Books, Inc. ISBN 978-1574886764.
Dagiti silpo ti ruar[urnosen | urnosen ti taudan]
Midia a mainaig kenni Fidel Castro iti Wikimedia Commons


text:
Patatas
Ti patatas ket maysa a naalmidon, a rutongrutongan a maapit manipud ti tinawena Solanum tuberosum ti Solanaceae a pamilia (naam-ammuan pay a kas ti linong ti rabii). Ti lubong ket mabalin a mangitudo ti daytoy a mula a kas ti makan a rutongrutongan. Idiay rehion ti Andes, addad dagiti mataltalon nga asideg a makaikabagian a sebbangan ti patatas. Dagiti patatas ket naipayamammo ti ruar ti rehion ti Andes idi masakbayan ti uppat a siglo, ken daytoy ket nagbalinen a naipangpangruna a paset a panaglutluto ti sangalubongan. Daytoy ti maikapat a kadakkelan a maapapit a makan iti lubong, kalpasan ti pagay, trigo ken mais.[1] Ti nabayag a panagipenpen ti patatas ket makasapul ti naipangpangruna a panagtaripatu iti nalaiis a kamalig.[2]
Paammo[urnosen | urnosen ti taudan]
- ^ "Internasional a Tawen ti Patatas 2008 – Ti patatas" (PDF). Makan ken Agrikultural nga Organisasion ti Nagkaykaysa a Pagpagilian. 2009. Naala idi 26 Oktubre 2011.
- ^ Panagipenpen ti Patatas, pateg ti Panagpreserba: Kohli, Pawanexh (2009). "Panagipenpen ti Patatas ken pateg ti Panagpreserba: Dagiti batayan" (PDF). Crosstree Techno-visors.
Dagiti silpo ti ruar[urnosen | urnosen ti taudan]
Midia a mainaig iti Patatas iti Wikimedia Commons
Midia a mainaig iti Patatas iti Wikimedia Commons
Midia a mainaig iti Dagiti patatas iti Wikimedia Commons


text:
Paskua
Ti Paskua (Chabacano: Pascua Deutsch: Weihnachten; Ingles: Christmas; Espaniol: Navidad), ket maysa a tinawen a piesta a pammalagip iti pannakaipasngay ken pammadayaw kenni Hesukristo,[1][2] kadawyan a naselebraran daytoy iti Disiembre 25[3]a kas relihion ken kultural a piesta kadagiti sangabilion a tattao iti sangalubongan. Adu payen dagiti saan a Kristiano nga agselselebbrar iti daytoy a piesta.[4][5]
Saan nga ammo ti husto nga aldaw a pannakayanak ni Jesus ket naikabil met dagiti agsarsarita a ti baeten ti 7 ken 2 BC. Idi ka-ununa ken tennga a maika-4 a siglo, ti Aglaud a Simbaan a Katoliko ket isuda ti immuna a nagikabil ti Paskua iti Disiembre 25, daytoy a petsa ket inawat met idi ti Daya.[6]
Ti kasisigud a petsa a panag-piesta dagiti Akindaya a Kristiano ket Enero 6, ken daytoy pay laeng ti aldaw a panag-selebrar iti pagilian nga Armenia, a daytoy ket publiko a piesta. Ti tawen a 2011, addan ti aggiddiat a 13 nga al-aldaw ti baetan ti kalendario a Huliano ken ti kadawyan nga inus-usar a kalendario a Gregoriano. Dagiti agus-usar ti kalendario a Huliano ket selebraranda iti Disiembre 25 ken Enero 6 nga iti kaaduan a tattao ket Enero 7 ken Enero 19. Iti daytoy a rason, ti pagilian nga Etiopia ket selebraranda ti Paskua a kas Kriastiano a kapistaan ken piesta a publiko nga iti kalendario a Gregoriano ket ti petsa nga Enero 7.
Ti nagtaudan ti nagan[urnosen | urnosen ti taudan]
Ti nagtaudan ti nagan a Paskua iti Ingles a Christmas ket naggapu iti dua a balikas a masao a "Christ's Mass" (literal a patarus ti Ilokano ket Misa ni Kristo), daytoy a sarita ket immuna a naisurat idi 1038. Naala daytoy iti pagsasao a Tennga nga Ingles Christemasse ken pagsasao a Daan nga Ingles Cristes mæsse, nga immuna a naisurat idi 1038. Ti "Cristes" ket naggapu iti pagsasao a Griego Xpισtός Christos ken "mæsse" ket naggapu iti pagsasao a Latin missa.
Dagiti nagibasaran[urnosen | urnosen ti taudan]
- ^ Christmas. Naala idi 2008-10-06.Archived 2009-10-31.
- ^ "Christmas",1913.
- ^ Ramzy, John. "The Glorious Feast of Natibidad: 7 Enero? 29 Kiahk? 25 Disiembre?". Coptic Orthodox Church Network. Naala idi Enero 17, 2011.
- ^ Why I celebrate Christmas, by the world's most famous atheist – DailyMail. Disiembre 23, 2008. Naala idi 2010-12-20.
- ^ Non-Christians focus on secular side of Christmas — Sioux City Journal. Naala idi 2009-11-18.
- ^ Ti Kronograpia ti 354 AD. Paset 12: Panangilaglagip kadagiti Martir – The Tertullian Project. 2006. Naala idi Nobiembre 24, 2011.
Dagiti silpo ti ruar[urnosen | urnosen ti taudan]
Midia a mainaig iti Paskua iti Wikimedia Commons


text:
Paset 6: Pannakaiyanak ni Jesus Inggana ti Ipapatayna
Naibaon ni anghel Gabriel iti balasang nga agnagan Maria. Imbagana nga isuntot’ mangiyanak ti ubing nga agarinto ti agnanayon. Ti ubing, a ni Jesus, naiyanak iti kulloong. Isut’ sinarungkaran dagiti pastor, ken dagiti lallaki a naggapu iti Daya. Sa naisalakan ni Jesus iti panagregget a mangpapatay kenkuana.
Idi 12 años ni Jesus, makitatayo a makisarsarita kadagiti mannursuro idiay templo. Sangapulo ket walo a tawen kamaudiananna, nabautisaran ni Jesus, ket rinugianna nga inkasaba ti Pagarian ken panangisuro a nangibaonan ni Amana nga aramidenna ditoy daga. Nangpili ti 12 a lallaki a tumulong iti daytoy a trabaho ket pinagbalinna ida nga apostoles.
Adu a milagro ti inaramid ni Jesus. Pinagungarna pay dagiti natay. Kamaudiananna, maammuantayo no aniat’ napasamak ken Jesus iti maudi nga aldaw ti biagna, ken no kasano a napapatay. Nangaskasaba ni Jesus iti tallo ket kagudua a tawen, gapuna ti PASET 6 sinaklawna ti panawen a nasursurok bassit ngem 34 a tawtawen.


text:
TI PAGWANAWANAN No. 5 2016 | Pagpatulongam no Kasapulam ti Liwliwa?
Kasapulantayo amin ti liwliwa ti Dios, aglalo no adda pakarigatan. Mailawlawag ditoy no kasano a liwliwaennatayo ti Dios no maipasangotayo kadagiti problema ken pannubok.
TOPIKO ITI AKKUB
Kasapulantayo Amin ti Liwliwa
Pagpatulongam no natayanka, wenno no adda nakaro a problemam iti salun-at, iti relasionyo nga agassawa, wenno iti trabahom?
TOPIKO ITI AKKUB
Kasano a Mangliwliwa ti Dios?
Uppat a paggapuan ti tulong para kadagiti agpaspasar iti pakarigatan.
TOPIKO ITI AKKUB
Liwliwa no Adda Pakarigatan
Kasano a natulongan ti dadduma iti panawen a kasapulanda unay ti tulong?
TULADENYO TI PAMMATIDA
“Kukua ni Jehova ti Bakal”
Ania ti nakatulong ken David a mangpapatay ken Goliat? Ania ti masursurotayo iti kapadasan ni David?
Panaglaban da David Ken Goliat—Talaga Kadi a Napasamak?
Pagduaduaan ti dadduma a kritiko ti kinaagpayso daytoy a salaysay. Adda kadi pangibatayanda iti dayta?
TI BIBLIA BALBALIWANNA TI BIAG
Naranggasak Idi ken Napno ti Pusok iti Sakit ti Nakem
Apay a kinayat ti maysa nga agresibo a mannakilaban a taga-Mexico ti agbalbaliw?
Ania ti Kuna ti Biblia?
Agduduma ti kapanunotan dagiti tattao maipapan iti Pagarian ti Dios. Ngem ania a talaga ti isursuro ti Biblia? Baka masorpresaka iti sungbat.
Dagiti Features a Makita Online
Apay nga Agkararagak? Sungbatan Ngata ti Dios Dagiti Kararagko?
Agpannuray kenka no sungbatan ti Dios wenno saan dagiti kararagmo.


text:
1984
Ti 1984 ket maysa a bisiesto a tawen a nangrugi iti aldaw ti Lunes iti kalendario a Gregoriano.
Paspasamak[urnosen | urnosen ti taudan]
Naipasngay[urnosen | urnosen ti taudan]
- Agosto 7 – Yun Hyon-seok, Koreano a mannaniw, mannurat ken aktibista (pimmusay 2003)
- Agosto 12 – Marian Rivera, artista iti GMA Network, Siudad ti Quezon
- Septiembre 27 – Avril Lavigne, kumakanta manipud idiay Kanada
- Oktubre 25 – Kathy Perry, kumakanta manipud idiay Santa Barbara, California
- Nobiembre 22 – Scarlett Johansson, aktres, kumakanta
Pimmusay[urnosen | urnosen ti taudan]
- Pebrero 21 – Mikhail Sholokhov, Sobiet/Ruso a nobelista (naipasngay 1905)
- Agosto 5 – Richard Burton, Gales nga aktor (Cleopatra) (naipasngay 1925)
- Septiembre 14 – Janet Gaynor, Amerikana nga aktres (naipasngay 1906)
- Oktubre 20 – Paul Dirac, Ingles a pisiko (naipasngay 1902)


text:
TULBEK TI NARAGSAK A PAMILIA
Makisaritaka iti Anakmo a Di Makisubang
“Idi agtawen ti 14 ti balasangko, awanen ti panagraemna ta sungbatannakon. No ibagak a mangrabiitayon, isungbatna ti ‘Manganakto no kayatko.’ No saludsodek no nalpasnan ti ar-aramidenna, ibagana ti ‘Didak man bibiangan!’ Namin-adu a nagsinnungbatkami nga agina.”—MAKI, JAPAN. *
No adda anakmo a tin-edyer, mabalin a masubok ti aanusam a nagannak. “No sukirennak ti balasangko, agburek ti darak,” kuna ni Maria nga ina ti agtawen iti 14 a taga-Brazil. “Gapu iti suronmi, agbinnugkawkami.” Kasta met ti parikut ni Carmela a taga-Italy. Kunana: “Kanayon nga agsubangkami iti barok ket kalpasan dayta, agpupoken iti kuartona.”
Apay a kasla kanayon a makisubang dagiti tin-edyer? Gapu ngata iti pannakikaduada iti gagayyemda? Nalabit. Kuna ti Biblia a dakkel ti impluensia dagiti kakadua, pagimbagan man dayta wenno saan. (Proverbio 13:20; 1 Corinto 15:33) Kasta met, kaaduan a paglinglingayan a pagaayat dagiti agtutubo ti mangitampok iti panagrebelde ken kinaawan panagraem.
Ngem adda sabali pay a makagapu—bambanag a nalaka a tamingen no matarusam no ania ti epekto dagita iti anakmo a tin-edyer. Usigem dagitoy a pagarigan.
PANANGPATANOR ITI ABILIDAD NGA AGRASON
Insurat ni apostol Pablo: “Idi ubingak, nagsasaoak a kas ubing, nagpampanunotak a kas ubing, nagrasrasonak a kas ubing; ngem ita ta nataenganakon, inidiakon dagiti kababalin ti maysa nga ubing.” (1 Corinto 13:11) Kas ipakita dagiti sasao ni Pablo, nagduma ti panagpampanunot ti ubing ken nataengan. Ania ti nagdumaanda?
Adda tendensia dagiti ubbing a mangibilang a naimbag wenno dakes ti maysa a banag. Ngem nalawlawa ti pannakaawat ken naun-uneg ti pampanunot dagiti nataengan no agaramidda iti desision. Kas pagarigan, ikabilanganda nga umuna no nasayaat wenno saan ti maysa a banag ken panunotenda no ania ti epekto dayta iti sabsabali. Nairuamen dagiti adulto iti kasta a panagpampanunot idinto ta agsursuro pay laeng dagiti tin-edyer.
Iparparegta ti Biblia kadagiti agtutubo a parang-ayenda ti ‘pannakabaelda nga agpanunot.’ (Proverbio 1:4) Kinapudnona, iparegta ti Biblia iti amin a Kristiano nga usarenda ti abilidad wenno ‘pannakabalinda nga agrason.’ (Roma 12:1, 2; Hebreo 5:14) Ngem no dadduma, ti abilidad nga agrason ti anakmo ti makagapu a makisubang kenka uray iti nagbassit a banag. Wenno mangibaga iti kapanunotanna a nalawag a saan nga umiso. (Proverbio 14:12) Kasanoka a makirinnason iti kasta a situasion a di makisubang?
PADASEM DAYTOY: Ipapanmo a padpadasen pay laeng ti anakmo a tin-edyer ti abilidadna nga agrason ngem mabalin a saan a kombinsido iti dayta. Tapno maammuan no ania a talaga ti patpatienna, komendaram nga umuna ti kapanunotanna. (“Maawatanka uray no diak anamongan amin nga imbagam.”) Kalpasanna, tulongam a mangusig iti kapanunotanna. (“Panagkunam, agaplikar ngata ti imbagam iti amin a kasasaad?”) Mabalin a masdaawka no usigen manen ti anakmo ti kapanunotanna ken balbaliwanna dayta.
Ngem laglagipem: No makirinnasonka iti anakmo, dimo koma ipapan a sika a kanayon ti masurot. Nupay kasla dina anamongan ti imbagam, mabalin nga ad-adunto ti surotenna ngem iti namnamaem. Dika masdaaw no iti sumaganad nga al-aldaw, suroten ti anakmo ti imbagam, nalabit ipapanna pay nga ideyana dayta.
“No dadduma nagbassit a banag ti pagsupiatanmi iti anakko—kas pagarigan, maipapan iti kinagastador wenno iti panangsuronna ken adingna. Ngem kaaduanna, kasla kayatna nga ammuek no ania ti pampanunotenna ken kayatna a matarusak ti kapanunotanna sa ibagak, ‘Kasta gayam ti napasamak’ wenno ‘Dayta gayam ti pampanunotem.’ No subliak ti napasamak, no kasta koma ti naibagak, saankami koma a nagsubang.”—Kenji, Japan.
KAADDA TI BUKOD A PRINSIPIO
Ti kangrunaan a paset ti panangpadakkel iti agtutubo ket ti panangisagana kenkuana inton suminan ken agbiag kas responsable nga adulto. (Genesis 2:24) Karaman iti dayta ti panangpatanorna iti pakabigbigan kas iti kababalin, pammati, ken nadayaw nga ugali a mangipabigbig iti kinasiasinona. No maipasango iti impluensia nga agaramid iti di umiso, ti maysa a tin-edyer a makaammo iti kayatna a pagbalinan ket saanna laeng a panunoten dagiti pagbanagan ti aramidenna. Isaludsodna met iti bagina: ‘Ania ti kayatko a pagbalinan? Ania dagiti ugalik? Ania ti aramiden ti tao nga addaan ugali a kas kaniak iti kastoy a situasion?’—2 Pedro 3:11.
Dakamaten ti Biblia ni Jose kas maysa nga agtutubo nga adda bukodna a prinsipio. Kas pagarigan, idi pinilit ti asawa ni Potifar a makidenna kenkuana, kinuna ni Jose: “Kasano koma a maaramidko daytoy dakkel a kinadakes ket pudno nga agbasolak a maikaniwas iti Dios?” (Genesis 39:9) Nupay awan pay idi ti linteg a naited kadagiti Israelita a maiparit ti pannakikamalala, natarusan ni Jose ti panangmatmat ti Dios iti dayta a banag. Saan la a dayta, ti sasao a “kasano koma” ipakitana a patienna ti panangmatmat ti Dios, ti mismo a pakabigbiganna.—Efeso 5:1.
Ti anakmo a tin-edyer ket mangar-aramid pay laeng iti pakabigbiganna. Nasayaat daytoy ta ti kaadda ti bukodna a prinsipio ket makatulong kenkuana a mangsaranget iti impluensia dagiti gagayyemna. (Proverbio 1:10-15) Iti sabali a bangir, dayta met laeng a pakabigbiganna ti usarenna a mangipilit iti kayatna kenka. Ania ti aramidem no mapasamak dayta?
PADASEM DAYTOY: Imbes a makisubang, ulitem ti imbagana. (“No diak agkamali, ti imbagam ket . . . ”) Kalpasanna, agsaludsodka. (“Apay a kasta ti kinunam?” wenno “Ania ti makagapu a kasta ti nakunam?”) Ammuem no ania ti riknana. Bay-am nga ibagana ti prinsipiona. No ti nagdumaanyo ket ti laeng kayat ti tunggal maysa ken awan met pagdaksanna, ipakitam a raemem ti opinionna—uray no saanka nga umanamong.
Ti panangpatanorna iti pakabigbiganna ken prinsipiona ket normal laeng ken agpaay a pagimbaganna. Ngamin kuna ti Biblia a dagiti Kristiano saanda koma a kas kadagiti ubbing nga ‘iyallo-allon dagiti dalluyon ken iyallaalla ti tunggal angin ti sursuro.’ (Efeso 4:14) Gapuna, paregtaem ti tin-edyer nga anakmo a mangpatanor iti pakabigbiganna agraman ti natibker a prinsipiona.
“No ipakitak kadagiti babbalasangko a sidadaanak a dumngeg kadakuada, ad-adda nga ikabilanganda ti panangmatmatko, uray no naiduma ti panangmatmatda. Diak ipilit ti kapanunotak no di ket bay-ak ida a maaddaan iti bukod a prinsipio.”—Ivana, Czech Republic.
NATIBKER NGEM MANNAKIBAGAY
Kas kadagiti ubbing, ammo dagiti tin-edyer a no ulit-ulitenda nga ibaga ti maysa a banag, mabalin a mauma dagiti nagannakda. No kasta ti kanayon a mapasamak iti pamiliam, agannadka. Nupay apagbiit a mabang-aranka no tumulokka, maruamton dagiti annakmo a maalada ti kayatda no rengrengendaka. Ania ti solusion? Surotem ti balakad ni Jesus: “Ti koma latta saoyo a Wen kaipapananna ti Wen, ti saoyo a Saan, Saan.” (Mateo 5:37) Mabalin a saan a makisubang dagiti annakmo no ammoda a natibkerka.
Kasta met, agbalinka a nainkalintegan. Kas pagarigan, bay-am nga ilawlawag ti anakmo no apay a kayatna a mabaliwan ti curfew-na sagpaminsan. Dina kayat a sawen a no aramidem dayta tumulokka iti panangipapilitna no di ket sursurotem laeng ti balakad ti Biblia: “Ti kinanainkalinteganyo maammuan koma.”—Filipos 4:5.
PADASEM DAYTOY: Pagtungtonganyo a sangapamiliaan dagiti paglintegan iti pagtaengan ken dagiti curfew. Ipakitam a sidadaanka nga umimdeng ken ikabilangam ti amin a banag sakbay nga agdesisionka. “Masapul a makita dagiti agtutubo a sidadaan dagiti nagannak a tumulok iti kayat dagiti annak no la ket ta awan ti masalungasing a prinsipio ti Biblia,” kuna ni Roberto a maysa nga ama a taga-Brazil.
Siempre, awan ti perpekto a nagannak. Kuna ti Biblia: “Maitibkoltayo amin iti adu a daras.” (Santiago 3:2) No makitam a nagkamalika met, dika koma bumdeng a dumawat ti dispensa iti anakmo. No aramidem dayta, ipakpakitam ti kinapakumbaba ken tultulongam ti anakmo nga agbalin met a napakumbaba.
“No nagkalman ti riknak kalpasan ti panagsubangmi iti anakko, dumawatak iti dispensa kenkuana gapu iti panagpungtotko. No aramidek dayta, agkalma met ti riknana ken nalaklaka a dumngeg kaniak.”—Kenji, Japan.
^ par. 3 Nabaliwan ti dadduma a nagan.
ISALUDSODMO ITI BAGIM . . .
Ania dagiti naaramidak a mabalin a pakaigapuan ti panagsubangmi iti anakko?
Kasano a mayaplikarko dagiti nadakamat iti daytoy nga artikulo tapno ad-adda a maawatak ti anakko?
Kasano ti pannakisaritak iti anakko a dikam agsubang?